“Kontsumoa sustatu egin behar dugu ekonomia berriz ere hazi dadin”. Esaldi hori askotan entzun dugu krisia hasi zenetik… Bat al zatoz baieztapen horrekin?\nEz dut inolako zalantzarik: kontsumoa sustatu egin behar da hazteko. Ez da hutsegite bat, guztiz bestela. Hazkundearen zatirik handiena kontsumoan dago; beraz, ezinezkoa da haztea zentzuzko kontsumorik gabe. Krisiaren ardura ez da kontsumitzaileena, orain bezalaxe lehen ere ez baitziren iristen hilabete bukaerara. Horrexegatik ibiltzen ziren bankuak eta aurrezki-kutxak haien atzetik, kredituak arduragabeki eskainiz, orain itzuli ezin dituzten kredituak…\nHainbat familia aurrezkiak “jaten” ari dira bizirik irauteko. Ekonomia indartzeko helburuz kontsumoa sustatzea, aurrezteko aukera albo batera utzita… Zer-nolako ondorioak ekar ditzake horrek?\nZure galderaren planteamenduak badu akats bat: ziurtzat ematen du kontsumitzen duenak ez duela aurrezten. Paradoxikoa dirudi, baina ez da. Paradoxikoa zera da: krisi batean, zenbat eta gehiago aurreztu, azkenean gutxiago aurrezten dela, gutxiago hazten delako. Eta ondorio horixe eragin du orain gertatzen ari denak: aurrezkia apaldu egin da, apaldu egin delako etxeetan sartzen den errenta, erori egin direlako soldatak eta enplegua, eta zergak igo dizkietelako diru-sarrera txikienak dituzten herritar taldeei.\nEkonomia bat hazi dadin, inbertsioa ere beharrezkoa da. Nork egin dezake uneotan?\nHala da. Inbertsiorik gabe ez dago hazkunderik. Inbertsioa, gaur-gaurkoz, Europa erdialdeko herrialdeek egin dezakete (Alemania eta beste batzuk), horiek tira dezakete periferietako ekonomietatik (Espainia eta hegoaldeko gainerako herrialdeak, Irlanda barne). Zaila da hori nola egin behar den esatea, baina etorkizun handieneko arloetan egin behar litzateke, Espainiako ekonomiari dibertsifikatzeko aukera emango diotenetan: informazioaren teknologiak, elikadura arloko industria, bioteknologia, arlo aeroespaziala, energia berriztagarriak, garraioa, kalitatezko turismoa….\nBadirudi murrizketekin geldiarazi nahi dutela krisia. Hori al da formularik onena?\nZerbitzu publikoetan murrizketak egitea suizidio kolektiboa da. Ez dute krisia geldiarazten, larritu egiten dute, eta baldintzarik ez dute sortzen krisitik ateratzeko. Hitzak deabruzkoak dira: “gastu publikoa” esaten diote, baina “inbertsio publikoa” da. Hezkuntzan, Osasunean eta Gizarte Zerbitzuetan egiten omen den “gastua”, egiaz, gizakiongan inbertitzea da, eta horixe da funtsezko faktorea krisitik ateratzeko eta erantzun egokia emateko herritarron ongizateari, zigortua baitago oso.\nZergak igotzea behar-beharrezkoa dela esaten dute, nahiz eta kalte egin. Ez al da erremedioa okerragoa gaitza baino?\nZergak igotzea ez da ez kaltegarria ez beharrezkoa ere. Ez da kaltegarria, zergak igotzeak beti ez duelako kalte egiten; nori igotzen dizkiozun. Beharrezkoa dela esaten dute, herrialde honetan soldatadunek eta Enpresa Txiki eta Ertainek (ETE) soilik ordaintzen dituztelako zergak. Enpresa handiek eta dirutza handiak dituztenek oso ongi dakite zergak nola saihestu. Zalantzarik gabe, erremedioa okerragoa da gaitza baino: zerga-erreforma egiten ez bada gehien dutenek gehiago ordain dezaten, Estatuak ez du izango behar adinako aurrekonturik beharrizanei erantzuteko.\nErakundeek baikortasuna eskatzen dute, baina etxe askotan lanik gabe daude kide guztiak. Nola lotu daitezke bi mutur horiek?\nBaikortasun hori itxurazkoa da, eta familiei trufa egitea. Itxurazkoa, ahaztu egiten duelako Espainian maila onartezina iritsi duela pobrezian bizi diren etxeen kopuruak. Eta trufa egitea, ia bi milioi familiatan daudelako kide guztiak lanik gabe.\nZenbat iraun dezakegu egoera honetan?\nOrain ere jasanezina da egoera: lanik gabe dauden ia sei milioi lagunentzat, familia langile gehienentzat, krediturik eta bezerorik gabe dauden ETEentzat… Aldiz, finantza-enpresa handiak eta inbertsio funtsak etekina ateratzen ari zaizkio krisiari, beren kapitalak errentagarri bihurtuz…\nNola atera gaitezke krisitik?\nEz dago makilatxo magikorik. Krisia ez baita ekonomia arlokoa soilik, sistema osoarena baizik. Krisi ekonomikoa da, bai, baina soziala ere bai, politikoa, ekologikoa, ideologikoa eta kulturala. Ez dut errezetarik. Nire apalean, hauxe baino ez dezaket esan: aldatu egin behar da sistema, bistakoa delako oraingoak ez duela funtzionatzen. Gehienen zerbitzura dagoen ekonomia bati erantzungo dion sistema izan behar du, ez gutxiengo bat asetzen duena, politika demokratiko eta parte-hartzaileak gidatua, ingurumeneko baliabide mugatuak errespetatzen dituena, elkarlanaren eta auto-kudeaketaren ideiak sustatzen dituena, eta herritar guztien eskubideak eta askatasunaren eta elkartasunaren balioak aintzat hartuko dituen kultura batean oinarritua.


Ebaluazio irizpideak aldatzeko berehalako akordioaren beharra. : Ikasle Abertzaleak\nOrixeko ikasleek asteak daramatzate institutuko ebaluazio irizpideak aldatzeko borroka etengabean. Euskarazko eta Historiako mintegietatik onartzen diren ebaluazio irizpideak aldatzea dute xede. Horren harira, hainbat mobilizazio eta ekimen egiten dihardute azken asteetan, zarata eguna edota pasa den Asteartean burututako eskualdeko greba. Egoera muturrera iristen ari dela ondorioztatzen dugu, izan ere, Orixe institutuaren baitan sortu den tentsio egoerak eta ikasle eta zuzendaritzaren arteko tirabira geroz eta handiagoek, egoera asko zaildu dutelakoan gaude.\nDatorren Ostiralerako, TAS-ek, Tolosaldeako Autodefentsa Sareak, Baterajotze Nazionala deitu du Tolosan, goizeko 12:00etan. Larritasun egoera hau dela eta, ikasle abertzaleak-etik dei egiten diegu bi parteei eta batez ere, Orixeko zuzendaritzari, ikasleen eskakizuna bete eta ebaluazio irizpideak\naldatzera bidean, akordio batera iristea Ostirala baino lehen.


Ondo - Bizkaiko Hitza\n2017, ekainak 30 Bizkaia, Iritzia 281\nHelduen margotzeko ohitura faltari buruzko sarrera bat irakurri nuen behin Argia aldizkarian, nola umetan denontzat hain normala den jarduera bat pixkanaka desagertuz joaten den gure bizitzetatik, “nik ez dakit marrazten” esatera iristeraino. Francesco Tonucci pedagogoaren ustez, nagusitu ahala hezkuntza sistemak eta inguruak beste jarduera batzuei ematen die garrantzia, eta sormenarekin lotura duten arloak gutxietsi egiten dira —kantua, marrazketa, eskulanak…—.\nKontzientzia falta horregatik, beharbada, adin batetik aurrera “ondo marraztea” errealitatearen antz handia duten gauzak egitea dela esaten digute. Eta “ondo kantatzea”, tonu altuetara erraz iristea. Eta “ondo dantzatzea”, beti erritmoa errespetatzea soinketako aerobik klaseetan.\nPentsatzen jarri naiz txarto egiten ditugula esan diguten gauza guztietan, eta nora joan ote diren jarduera horietan izan gintezkeen “gu” guztiak, sor genitzakeen gauzak. Hor nonbait geratu dira ertzetatik irtendako zuriunedun marrazki desproportzionatuak, ganbararen batean erraketak, behin bakarrik erabili, partidua galdu eta gorde genituenak.\nApartatu ginen futbitoko taldetik gainerakoei garaipenerako bidea ez oztopatzeko, utzi genuen bertso-eskola bertsoak soilik idatziz ateratzen zitzaizkigulako, trikitia hautsa hartzen pianoaren ondoan. Orain arraroa da berriro eustea, 13 urterekin ez baginen nabarmendu… ezta?\nBanaketa argia da horrelakoetan; edozein ikasgelatan daude “onak direnen” taldetxoak, izan marrazteko, izan kirolerako, izan dantzarako… eta denok dakigu zeinetan gauden eta zeinetan ez.\nJakin nahi nuke non amaitzen den jarduera batekiko pasioa eta non hasten den, beste behin, besteen onarpena eta espektatibak asebetetzeak dakarren plazera. Eta jakin nahi nuke noraino iritsiko ginatekeen albo batera utzitako jarduera guztietan, “ederto egiten duzu” esan izan baligute, edo besterik gabe, lasai egiten utzi izan baligute.\nAgian gozatzera iritsiko ginateke, eta hori bera oso urruti iristea da.\nLagun batek kontatu zidan lehengoan gazte batzuekin egin zutela ariketa bat, udalekuren batean edo —memoria kontuetan inoiz ez naiz ona izan—. Bakoitzak “txarto” egiten duen —edo hala esan izan dioten— zerbait aurkeztu behar zuen jendaurrean, eta erakustaldi txiki bat egin.\nEmaitza izugarria izan omen zen, balleteko dantzaldiak, bertsoak, marrazkiak… denetik egin zuten, eta poz-pozik gainera.\nImajinatu jendarte bat, zerbaitetan onena izan gabe, hori publikoki erakustera ausartzen dena.\nZu gai izango zinateke?\nZer daukazu gordeta ganbaran?


Nacho Nuñez aurpegi berri askorekin iritsi da GBCren presidente kargura | Kirola | Berria\nNoiz sortua: 2019-02-22 13:31:27\nNacho Nuñez aurpegi berri askorekin iritsi da GBCren presidente kargura\nTaldeko agintari berriak aholku kontseilu bat osatu du, eta fitxaketa berriak egongo direla aurreratu.\nNacho Nuñez GBCko presidente berria, eta Nekane Arzallus, aurrekoa. Gorka Rubio / FOKU\nGipuzkoa Basketek presidente berria du, eta haren eskutik aldaketak iritsiko dira klubera. Nacho Nuñez agintari berriak —Nekane Arzallusek utzitako tokia bete du— Valentziaren aurkako hurrengo asteko partidan estreinatuko du kargua, eta taldeak ACB jarraitu dezakeela uste du. Horretarako, taldea indartzeko ahalegina egingo du, eta bi fitxaketa gehiago egongo direla aurreratu du: bat Vitor Faverani pibota izango da, sasoi hasieratik taldearekin entrenatzen ari dena, eta bestea antolatzaile bat. Matic Reben antolatzaile esloveniarraren izena irten da saskibaloi hedabide berezituetan. Iragan astean Nick Zeisloft hegaleko estatu batuarra fitxatu zuen. Era berean Sergio Valdeolmillosengan fede osoa duela nabarmendu du.\nAldaketak, baina, pistatik haratago doaz, eta Nuñezek aholku batzorde bat osatu du administrazio kontseiluaren alboan lan egingo duena. Presidenteak gaur eman du izenen berri, bere proiektua aurkezteko eginiko agerpenean. Batzorde horretan, besteak beste, Iñigo Diaz de zerio Realeko jokalari ohia, Patricia Rodriguez Eibarreko kudeatzaile ohia, Aitor Kerejeta Hondarribiko alkate ohia —erakunde mailako harremanetarako— eta Pedro Epelde Gipuzkoako Saskibaloi Federazioko presidente ohia ageri dira.\nNuñezek badaki taldearen egoera ez dela ona, beta sendotzeko bideak aztertuko ditu. Akziodun kopurua handitzea dirua lortzeko aukera ona izan daitekeela uste du, eta kanpaina jarriko du abian. Horrez gain Ilumbera jende gehiago erakartzeko eta taldea Gipuzkoan zabaltzeko egitasmoak jarriko ditu abian: “Jendeak Donostiako taldea bezala ikusten gaitu, eta gu Gipuzkoakoa gara”. Nuñezek zehaztu du Taldeak maila galdu eta hurrengo urtean LEB ligan jokatu beharko balu egitasmoak aurrera jarraitu beharko lukeela, eta beharrezkotzat jo du “azpiegitura hobea” edukitzea. Hori bai, ez du zehaztu Ilumbe berritzearen aldekoa den, edo pabilioi berri bat eraikitzea lehenetsiko lukeen.


Gipuzkoako Arte Grafikoen alorrean zortzi egunetako greba deialdia egin dute sindikatuek\nELA, LAB eta UGTren iritziz urte zailak igaro ondoren, sektorearen egoera ona da, lan-zama handia da, eta hortaz, hitzarmen honetan soldatetatik haratago doazen gaiei ekin behar zaie, arlo sozialak ere jaso behar dira. Aldiz, Adegi patronala KPIren soldata-eguneratze hutsa eskaintzera mugatu da.\nSektoreko patronal bakoitzak duen ordezkaritzaren harira desadostasunak sortu zirela eta, Arte Grafikoetako hitzarmena negoziatuko duen mahaia bi hilabetez eratu nahian aritu zen. Hiru hilabete gehiagoz bildu behar izan dugu negoziazio mahaian eta Adegi patronala ez da ezertxo ere mugitu. Nahiz eta behin eta berriz eskatu dugun sindikatuen plataformari erantzun behar zitzaiola, gure eskakizun guztiak arbuiatu dituzte, legeari edota jurisprudentziari egin egokitzapen hutsak direnak ere. KPIren soldata-eguneratze hutsa eskaintzera mugatu dira.\nUrte zailak igaro ondoren, sektorearen egoera ona da, lan-zama handia da, eta hortaz, hitzarmen honetan soldatetatik haratago doazen gaiei ekin behar zaie, arlo sozialak ere jaso behar dira.\nHitzarmen honetan jaso behar diren neurrietako batzuk honakoak dira: soldata igoera duinak; baimenen hobekuntza; gizon eta emakumeen arteko berdintasuna eraginkorra izan dadin neurriak; lan osasuna bermatzeko neurriak; enplegua kalitatekoa izan dadin neurriak; langileen batez besteko adina gaztetzea; errelebo kontratua; hitzarmenak lehentasuna izan dezala ezartzeko garaian...\nHorrengatik guztiarengatik, egiazko negoziazioa eskatzeko eta hitzarmenaren alde eginez, LAB, ELA eta UGTk deitu eta erregistratu ditugu 8 egunetako lanuztea sektorean. Lanuzteak egitera deitu diren egunak dira:\nEkainaren 26 eta 27 eta uztailaren 3 eta 4.\nIrailaren 25 eta 26 eta urriaren 2 eta 3.\nLangileek honezkero eman dute grebaren aldeko botoa hainbat eta hainbat lantokitan. Langileek honezkero ozen eta garbi adierazi dute egiazko negoziazioa, akordio duin eta zuzena nahi dutela.\nHilak 20 izango dituenean, Adegik aukera berria izango du egoera konpontzeko?negoziazio mahaian egingo den hurrengo bileran. Haien esku bakarrik dago sektorea norgehiagokara behartua egon ez dadin.


Bizikletan Lezamako tren bide zaharratik | Larrabetzutik.org\n← Larrabetzuko eskolak\nHauteskundeak: Beste ikuspuntu bat III →\nBizikletan Lezamako tren bide zaharratik\tPosted on 2011/05/27\tby larrabetzutik Kaixo.\nLagun batek bialdutakoa, eta larrabetzukoeskolako blogan irakurrita.\nDakizuenez, eskolako guraso batzuk Txorierriko bidegorria egitearen alde, eta Deriotik Bilboraino doan Lezamako trenbide zaharraren bidea bizikletaz egin ahal izateko berreskurapenaren alde lanean dabiltza. Izan ere, Larrabetzutik Bilboraino bizikletaz joateko aukera izango genuke hori eginez gero. Orain arte, guraso horiek proiektua abenduaren 2an Anguleri kultur etxean aurkeztu zutenetik, lan handia egin dute. Batez ere, Eusko Jaurlaritza, Foru Aldundi, Bilboko Udal, Txorierriko Udalak eta beste erakunde batzuetako ordezkariekin harremanetan jarri dira eta bidegorriaren proiektua azaldu diete. Eta lan horren fruituak dagoeneko ontzen hasiak dira. Hurrengo ekintza maiatzaren 29an izango da: egun horretan, bizikletazaleok Lezamako Trenbide zaharraren ibilbidearen nondik norakoak erakutsiko dizkiete nahi duten guztiei. Hitzordua goizeko 10etan jarri dute Bilboko udaletxean (aukeran, Lezamako geltokian geratu dira goizeko 9:30etako trena hartzeko). Ibilbidea bizikletaz egingo da eta linterna bat eroatea komeni da, Artxandan dagoen tunelera sartzeko. Anima zaitez parte hartzen eta zalantzarik baldin badaukazu, esan eta blog honen bitartez erantzungo dizugu.\nEuskal Herria\tlarrabetzutik -k bidalitako post guztiak ikusi →\tPost hau larrabetzu Herria atalean eta Larrabetzu eskolak laburpen hitzekin publikatua izan da. Gogokoetara gehitzeko lotura iraunkorra.\t← Larrabetzuko eskolak\nBizikletan Lezamako tren bide zaharratik -ri erantzun bat\nbusiness-k dio:\t2011/05/31 at 10:44 am\t.Historia .1886an Bilbo auzoko Begona Derio Zamudio eta Lezamako aurreliza lotzeko trenbidea eraikitzeko lehen urratsak eman ziren.


Guatemala – Jarduketa-testuingurua – Mundubat\nArtxibo | Artxibo - Informazioa\nGuatemala – Jarduketa-testuingurua\nMerkataritza librerako proposamen neoliberalak (ALCA, esate baterako) tokian tokiko eta eskualdeko merkatuak ahultzen ari dira. Nekazariek bertan behera uzten dituzte ohiko laborantzak eta menpetasun handiaren eraginpean daude. Hori dela eta, berez oso txiroak diren eskualde handietako elikaduraren segurtasun ezak gora egiten du.\nLurraren banaketa bidezkoa ez denez -ekoizleen %1 dira lur onenen %75en jabeak- esportaziorako monolaborantza eta antzeko irizpideak inposatzen dira, transgenikoak erabiltzen dira eta jornalariak esplotatzen dituzte. Hori dela eta, gatazkak sortzen dira etengabe.\nGobernuak 1996ko bake-hitzarmenak bete ez dituenez, biztanleek gero eta konfiantza gutxiago dute estatuko instituzioetan, gero eta gutxiago egiten dutelako osasuna, hezkuntza eta ekoizpena bermatzeko.\nIndigenen gizarte-bazterketa. Euren duintasuna eta kultura auzitan jartzen dira. Euren eskubide ekonomiko, sozial eta kulturalak urratu egiten dira.\nNarkotrafikoa: ustelkeria-maila handia da erabat, gobernuko kideak narkotrafikoaren negozioetan daude sartuta, indarkeria da nagusi eta herrialdeko baliabideak ez dira bertan geratzen.\nNikaragua - Mundubat-en lan-lerroak\nMendebaldeko Sahara - Mundubat-en lan-lerroak\nNo Replies to "Guatemala - Jarduketa-testuingurua"


...linatuak eta diziplinarik gabeak, zentzagarriak eta zentzakaitzak, ondo dabiltzanak eta okerkerian dabiltzanak. Beraz, badiru...\n...o yahooena, aginduz nahiz eredu onez, zeharo zentzakaitz den animali espeziea dela; eta hemen duzu froga: irlatxo ho...\n...ahal izanez gero, baina haietako bi gaizkile zentzakaitzak zirela, eta itsasontziko matxinadaren eragile izan zirela, ...\n...ontra egiten duten pertsona arriskutsu, anker eta zentzakaitzen kontra. Baina estatuko funtzionarioek gaizki tratatu eta to...\n«Puntuazio-markak bideko seinaleak bezalakoak dira». Egilea(k) IBARGUTXI, Felix. El Diario Vasco, Sociedad Vascongada de Publicaciones, S.A. 2011 (2)\n...e egin dit, utzirik jakileherio dela irrits zentzakaitza.Hiletsirik ni, etsi huts burua,egunez egun geroz zoroago:pe...


Bizitza sintetikoa borborka - Elhuyar Aldizkaria\nHasiera » Erreportajeak » Bizitza sintetikoa borborka\nGaur egun, erraza da edozein bizidunen genoma osoa deskodetzea. Galdera beste bat da jada: ikasi dugunarekin, lortu al dezakegu bizidun baten genoma hutsetik eraiki, bizia eman, eta guk nahi ditugun ezaugarriak izatea? Alegia, bizidunak hutsetik sortzea, guztiz ulertzeko. Biologia sintetikoak helburu handiusteak ditu, batez ere esaten digunean jada desagertuta dauden espezieei bizia emateko ere balio lezakeela —mamutak edo neandertalak, esaterako—, baina egia da azken urteotan aurrerapen ikusgarriak egin dituela.\nCraig Venter-en taldeak eman zuen lehen ezustekoa, genoma sintetikoa duen lehenengo zelula eraiki zuenean, 2010ean. Mycoplasma mycoides bakterioaren genoma sintetizatu zuten. Orduan plazaratu zuen hurrengo erronka haren lehiakide Jef Boek-ek: goi-mailako bizidun baten genoma sintetikoa eraikitzea. Ez bakterio batena, baizik eta DNA kromosomatan antolatua duen bizidun eukarioto batena. Izena eta data jarri zizkion: Saccharomyces cerevisiae legamia eta 2017a.\nIritsi da 2017a, bai eta proiektuaren albisteak ere: legamiaren sei kromosoma artifizial sortu dituzte jada —genomaren herena gainditu dute—, eta bizirik iraun dute legamiok. Boekek aitortu du dagoeneko amaitu dutela lehenengo genoma eukarioto sintetiko hipotetiko horren diseinu osoa; benetan sintetizatzea bakarrik falta zaie. Jatorrizkoaren aldean, moldaketa asko ditu diseinu berriak: funtziorik gabeko sekuentziak kendu dituzte, eta geneak nahieran piztu eta itzaltzeko sekuentzia erregulatzaileak sartu. Lorpen berri horrek legamia artifizialak sortzetik oso gertu jarri ditu ikertzaileok, eta adierazi dute urte-bukaerarako legamiaren 16 kromosomak sintetizatzeko erronkari eusten diotela.\nMinimoa zer den\nHutsetik diseinatzen ari direnez, argitzen ari dira zein sekuentzia ken daitezkeen bizidunen bizitza kolokan jarri gabe eta zein dituzten bizitzeko behar-beharrezkoak. Horrela ari dira identifikatzen zein den bizirik irauteko behar-beharrezkoak diren geneen konfigurazio minimoa, hau da, zelula artifizialak modu autonomoan bikoizteko behar duena.\nAurrerapen horiei esker, edozein bizidun nahieran diseinatzeko eta sortzeko helburua hurbilago ikusten da, DNA diseinatzeaz gainera, informazio genetiko hori kromosoma moduan antolatzea baitzen erronka nagusia, material genetikoarekin batzen diren ehunka proteinak barne dituela: histonak, zentromeroa, telomeroak...\nGiza zelula sintetikoa\n2016ko ekainean, Science aldizkariak bota zuen erronka galanta: 130 biologo sintetikok eta enpresarik landare eta animalien genomak artifizialki sintetizatzeko proposamena argitaratu zuten, tartean gizakion genoma bera. Haien esanetan, giza genoma deskodetu ondoren (HPG-read proiektua, hau da, Giza Genoma Irakurri), hori litzateke hurrengo urratsa (HPG-write, Giza Genoma Idatzi).\nHPG-write proiektuaren buru ikusgarria Boeke bera da, eta giza zelula germinal “ultrasegurua” sortzea du helburu. Zelula hori giza bioteknologiaren garapenerako plataforma unibertsal modura erabiliko litzateke.\nOraindik eztabaidatzeko daude giza zelula germinal sintetiko horren nondik norakoak, baina jada aipatu dituzte izango lituzkeen ezaugarri batzuk: birusekiko, prioiekiko eta minbiziarekiko erresistentzia, errefus immunologiko oso txikia —transplanteetan errefusa ekiditeko—, autohazkuntzarako eta autosuntsiketarako kontrol-mekanismoak, lerro germinalen transmisioa ekiditeko mekanismoak eta giza populazio gehienekiko bateragarritasuna.\nHGP-write proiektuaren sustatzaileek diote 100 milioi dolar inguru beharko dituztela hamar urtean giza genoma artifiziala sintetizatu eta laborategiko plaka batean zelulak hazteko. Industria farmazeutiko eta bioteknologikoari etekin handiak emango lizkieke, zalantzarik gabe, baina kontrako ahotsak ere altxatu dira. Haiek diotenez, biologia sintetikoaren proiektu hori edizio genetikoa baino askoz harago doa, eta ez dira aurreikusi sor daitezkeen arazo etikoak. Proiektuaren sustatzaileek argudiatu dute zelula bat baino ez dela izango; ez gizaki bat, ez enbrioi bat. Eztabaiden gainetik, Science aldizkarian proiektua proposatu zutenetik, zientzialari asko atxiki zaizkio proiektuari. Erronka hor dago, beraz.


EAEko gazteen erdiek baino gehiagok diotenez, liburuak irakurri ohi dituzte denbora-pasa; neskek mutilek baino hein handiagoan\nAzken bost urteotan gora egin du irakurle gazteen kopuruak\nApirilaren 23an Liburuaren Nazioarteko Eguna dela-eta, Euskadiko gazteak 2012 azterlaneko datu batzuk aurreratuko ditu Gazteen Euskal Behatokiak, liburuak irakurtzeari buruz. 2012an Euskadiko 15 eta 29 urte bitarteko 1500 gazteri egindako inkesta batean oinarritzen da azterlana.\nInkestako datuen arabera, gazteen % 54k diote azken hilabetean libururen bat irakurri dutela denbora pasatzeko (lana edo ikasketak direla-eta irakurri ahal izan dituztenez aparte).\nLanarekin edo ikasketekin lotuta ez dauden liburuak irakurtzea ohikoagoa da gazteen artean EAEko biztanleria orokorrarengan baino (% 41, Espainiako Hezkuntza, Kultura eta Kirolen Ministerioak, 2010-2011ko Kultura-ohiturei eta praktikei buruzko inkestan argitaratutako datuen arabera).\nEmakume gazteen artean (% 65) ohikoagoa da denbora pasatzeko irakurtzea, gizon gazteen artean baino (% 43). Era berean, ohikoagoa da arabar gazteen artean (% 60), Gipuzkoako edo Bizkaiko gazteengan baino (% 56 eta % 50, hurrenez hurren). Adinaren aldetik, ordea, ez da alde handirik nabari.\nAisiarako irakurtzen dutenen ehuneko hori bereziki altuagoa da duela bost urte kolektibo berarengan antzemandakoa baino (% 45), Kulturaren Euskal Behatokiak Euskal Autonomia Erkidegoko Kultura-ohiturei, praktikei eta kontsumoari buruzko estatistiketan (2007-2008) emandako datuek aditzera ematen dutenez.\nKolektibo bakoitzean antzeman den bilakaera aztertuz gero, zera ikus daiteke: igoera orokorra izan dela hiru lurraldeetan. Arabak irakurle gazteen ehunekorik handiena izaten jarraitzen du. Bizkaiak, ordea, ehunekoak gora egin arren, irakurtzen duten gazteen ehunekorik apalena du. Nolanahi ere, Gipuzkoako gazteengan igo dira gehien irakurzaleen ehunekoak.\nBestalde, aisia-arrazoiengatik irakurtzen dutenen ehunekoak igoera handiagoa izan du emakumeen artean (duela bost urte baino 16 puntu gehiago), gizonen artean baino (hiru puntuko gorakada baino ez).\nDatuak adinaren arabera aztertuz gero, gorakadarik nabarmenena gazteenen artean, hau da, 15 eta 19 urte bitartekoenengan egon da (% 36tik % 52ra). Gainerako adin-taldeetan igoerak ere azpimarratzekoak izan dira, baina ez gazteenen artean bezain handiak (20 eta 24 urte bitartekoenen artean, % 47tik % 54ra igo da, eta 25 eta 29 urte bitartekoenengan, % 49tik % 54ra).\nAzken urteetan gazteentzako literaturaren barruan bilduma batzuek izandako arrakasta komertzialak azaldu lezake, zati batean, irakurle gazteen ehunekoen gorakada, batik bat 20 urtez azpikoen eta nesken artean izandakoa.\nAzkenik, Euskadiko gazteen eta Espainiako gazteen ehunekoak alderatuz gero (eta horretarako Espainiako Hezkuntza, Kultura eta Kirolen Ministerioak emandako datuak erabiliko ditugu), ikus dezakegu a aurreko hilabetean libururen bat aisiarako (hau da, lanerako edo ikasketarako irakurritakoak kontuan hartu gabe) irakurri dutela dioten gazteak nabarmen gehiago direla Euskadin Espainian baino: % 54k eta % 38k, hain zuzen ere.


Akatsak Zuritzen III: «bigueleari ichita»tik «ari aimbeste nai diyotanic»era | 31 eskutik\n← Zer dago gaizki zurekin?\nIzana, egina →\n2014/05/09 · 7:47\nAkatsak Zuritzen III: «bigueleari ichita»tik «ari aimbeste nai diyotanic»era\nHiru dira, euskaraz, aditz jokoa moldarazten duten argumentuak: terminologia tradizionalari jarraiki subjektua, objektu zuzena eta zehar objektua deriztegunak, alegia. Lehendabizikoa, gainera, bi motatakoa izan daiteke, aditza iragankorra ala iragangaitza den. Horrek guztiorrek berezi egiten du euskara inguruko hizkuntzen artean, non subjektua bakarrik islatu ohi den aditz jokatuaren barnean.\nIzen-morfologian ere hiruko banaketa dugu, absolutibo, ergatibo eta datibo kasu-markekin. Ergatibo saindua da aldi berean gurtuena eta gorrotatuena, absolutibo soil ezdeusaren ondoan aldarrikatzen eta madarikatzen dena. Eta datiboaz, zer? Ez al dago esatekorik ezer? Bai, alafede! Datibo gaixoak indiferentzia jasan behar izan du, edo bestela gramatika preskriptiboen abisu eta galarazpenak.\nEuskararen historiari begiratuta, ordea, datiboa gehiago erabiltzen zen garai bat irudika dezakegu. Lazarragaren eskuizkribuan, esate baterako, izenburuan ipini dudan bigueleari ichita (‘biola(ri) utzita’) bezalako esaldiak irakur ditzakegu, egun utzi-k Nork-Nor moldea besterik hartzen ez duen arren (formula ihartu batzuetan izan ezik: utziozu bakean edo erretzeari utzi diot, esaterako). Artzain-nobela hori egun idatziko balu, editoreak zuzendu egingo lioke esaldia. Horrez gain, garaiko eta are beranduagoko beste autoreekin bat, nahi izan-en konfigurazio berezi bat ere bazerabilen noizbehinka, ia beti subjunktiboan: Nor-Nori, non “nahi izatearen” subjektu esperimentatzailea datiboaz markatua den! Jainkoari nahi dakiola!\nHoriek ez dira, baina, aditzek izandako bilakaera bakarrak: bilatu, eskatu, jarraitu edo lagundu, adibidez, Nor(-Nori) motako izatetik Nork(-Nori)-Nor taldera mugitu dira mendeen poderioz. Horrela gertatu dira bilatu naiz → bilatu dut, eskatu natzaio → eskatu diot eta, gutxi gorabehera Mendebalde/Ekialde banaketa dialektalaz, jarraitu natzaio → jarraitu diot/dut eta lagundu natzaio → lagundu diot/dut aldaketak.\nBestalde, nahi ukan eta behar ukan bezalako perifrasiek ere aldaketak izan dituzte, bestelakoak badira ere. Ia beti ukan laguntzaileaz erabiltzen ziren nahi eta behar euskara zaharrean, baina, geroago eta sarriago izan laguntzaile iragangaitzarekiko adibideak agertuz joan ziren (joan nahi/behar naiz) eremu dialektalaren eta perifrasiaren arabera indar handiagoz edo txikiagoz.\nIkusten denez, absolutiboa, datiboa eta ergatiboa dantzan ibili dira, lekuak trukatuz, galduz nahiz irabaziz. Ezin bestela izan, hizkuntzak aldatuz baitoaz, hainbat arrazoi eta eragile direla medio, bizirik diren bitartean.\nBaina gaur, jasandako galera historikoaren kalte-ordainetan, Datiboaren alde egin nahi nuke, eta hemendik aurrera, ez besterik gabe gaitzetsi atzo ikusi nizun edota maite dizut bezalakoak; zer egin, bestela, Bilintxen bertso eder haiekin! Loriak udan intza bezela…\n Orain badu merezitako arreta eskaintzen dion liburu bat: Fernández & Ortiz de Urbina (2010).\n Ikus Creissels & Mounole (2012).\n Ikus Mounole (2010).


Hiztuna: Nizeta Paris\nGaiak: abestia , aurrerapena , dantza , denetarik , eguraldia: elurteak , eskola , euskara , gramola , ikasketak , inauteriak , irakurmena , irratia , istripua , jaiak , kontakizuna , langabezia , liburutegia , telebista , urrutizkina , Xalbador bertsolaria\n00:11:25 Gaur egun oso zaila da lana aurkitzea. Unibertsitateko ikasle kopuru handia. Ikastea ia ez da lan ziurtagiria. Ikertzailearen ikasketak eta etorkizuna. Nizetaren ikasteko gogoak lan egitera behartu zuen ordaindu ahal izateko. Agurra eta eskerrak.\n00:06:55 Arnegi nahiago du Aurizberri baino, bere sorlekua da eta. Donibaneko Garaziko astelehenetako merkatua.\n00:05:10 Lehen izugarrizko elurteak izaten ziren: Ibañeta hamar egunez itxita, korreoa oinez joaten zen. Bera beldurturik zegoen bertako lehenengo elurra ikusi zuenean Arnegin ez baitzuen hainbesteko elurrik egiten. Beroa maite du berak, baina mendia nahiago du itsasoa baino.\n00:03:55 Musika oso gustuko zuen baina ez du inoiz ezer jotzen ikasi. Asko gustatzen zaio soinua. Etxean irrati handi bat zuten eta beti nahi zuen musika entzun. Gramola handi bat ere bazuten. Telebista, telefonoa, autoak: aurrerapena.\n00:19:38 Inauteriak: mazkak, bolanteak. Bolanta dantza eta Jauzi dantza mutilenak ziren. Orain mutil eta neskek egiten dituzte. Orduan dantzatzen zuten mutilen arrebak ere joaten ziren autobusean janzten laguntzeko.\n00:18:00 Luzaideko jaietara beti joaten ziren. Iruñeko sanferminak ere oso gustuko zituzten. Arnegiko jaiak ere oso onak ziren.\n00:16:45 Kartak ere gustuko ditu, baina alabagatik egiten du batez ere. Bere zaletasuna liburuak dira.\n00:15:45 Eguberrietan erori egin zen eta besoa gaizki eduki zuen. Elur pusketa baten gainean zegoen eta zakurra atera zitzaion eta bera erori. Sendagileen beldur da eta inoiz ez da joan, eta oraingoan ere ez.\n00:14:26 Badago orain herrian liburutegi on bat. Ailegatu zenean oso zaila zen libururik aurkitzea. Astia duen bakoitzean irakurri egiten du.\n00:12:45 Orain euskara batua ikasi nahi du, Aurizberriko haurrekin. Bere senarrak ez daki euskaraz, baina semeak bai. Alaba Frantziara joan zen frantsesa ikastera eta aitonak irakatsi zion euskara daki, baina berdina ez denez ez du hitz egin nahi Aurizberriko jendearekin. Bera Aurizberrira ailegatu zenean zaharrek bakarrik hitz egiten zuten euskaraz eta beraiekin egiten zuen gaztelaniaz baino hobeki zekielako eta irri egiten ziotelako. Egun batez apaizak, euskalduna zenak, negarrez ikusi zuen bera. Apaiz onak esan ziona.\n00:08:55 Bere ahizpek ikasi egiten zuten eta bat Ingalaterrara joan zen eta bertan ezkondu zen. Eta bestea New Yorkera joan zen. Bera ateratzeko beldurrez zegoen eta espainiar batekin ezkondu zen. Asko aldatu zen bere bizitza. Hogei urte baino gehiagoz bizi izan da Aurizberrin, eta orain bertakoa balitz bezala finkaturik dago.\n00:07:25 Hogeita bost urterekin espainiar batekin ezkondu zen. Batxilergoa egin eta gero, izeba baten etxera joan zen, barra zuten eta, Donibane Garazira. Askatasun faltan jarraitzen zuen, hamarretarako etxean egon behar zuen. Bera ohean sartzen zen, baina gurasoak lo zeudenean, bazuen linterna txiki bat eta irakurtzen aritzen zen beti. Berarentzat irakurtzea beti izan da bizio bat.\n00:20:24 Xalbador bertsolariaren kantuak eta euskal kantu guztiak erakusten zizkien aitak.\n00:05:35 Aurkezpena. Nizetak, eskolan hasi zenean, euskaraz bakarrik zekien eta eskolan frantsesez egin behar zuten. Andereñoak gaztigatu egiten zituen: lehenengo euskaraz egiten zuenari ziri txiki bat ematen zion irakasleak. Horrek beste bat euskaraz mintzatzen ikusten bazuen hari emango zion eta egunaren bukaeran ziria zuena, ordu erdi batez gelditzen zen han. Arnegin egon zen eskolan frantsesa ikasi arte, gero Donibane Garazira joan zen eskola handira. Bertan gaztelania edo ingelera ikasi behar zuten gainera. Gaztelania aukeratu zuten beraiek, mugan beti entzuten baitzuten. Berak batxilergoa jarraitu nahi zuen, baina gurasoek ez zioten utzi. Amak esaten zuen neska bat galtzen zela ez bazuen josten eta etxeko lanetan aritzen. Berak askatasuna nahi eta faltan zuen.


Moda munduko profesionalek social mediari buruzko jardunaldian hartu dute parte – Donostiako Modaren Klusterra – Donostia Moda\nHome/Sin categoría/Moda munduko profesionalek social mediari buruzko jardunaldian hartu dute parte\nModa munduko profesionalek social mediari buruzko jardunaldian hartu dute parte\nDonostiako Sustapenaren Donostia Moda Klusterraren jardueren baitan kokaturiko ekimena, Talent House egoitzan modaren munduko profesionalen eta mundu horretan ekiteko interesa dutenen artean berrogeita hamar bat lagun bildu zituena. Topaketa horretan, marketin online eta gizarte-sareetako aditu desberdinek interneten arrakasta izateko gakoak eskaini zituzten. Antxon Benitok, Sharing Brands enpresako bazkide eratzaileak, gizarte-sareak kudeatzerakoan egin daitezkeen hamar asmatzeez eta hamar okerrez hitz egin zuen. Zerrenda horretatik akatsik ohikoenetakoa estrategia argi bat ez edukitzea zela azpimarratu zuen eta gizarte-sare bat aukeratzerakoan balizko bezeroen azterketa egitea oso garrantzitsua zela adierazi zuen, edota, idazkietan hitz gakoak sartzeak duen berebiziko garrantzia ere azpimarratu zuen. “Interneten ez da kopiatu behar, google konturatzen bada, zehatu egingo zaitu” ohartarazteko ere baliatu zen abaguneaz eta esaldi gako bat bota zuen: “gizarte-sareetan erregea edukia da eta erregina, berriz, parte-hartzea”.\nBeatriz Santo-Tomas andreak, marketin digitalean adituak, 15 urtetik gorako esperientziarekin, eta El Diario Vasco egunkariko Marketin Digitaleko arduradunak, bere hitzaldia erabiltzen diren plataformako, web orria edo bloga, datuen azterketak duen garrantzian oinarritu zuen. Bildu beharreko datu horien artean, honako hauek aipatu zituen: bisiten iturburua, bere kokapena edo bere hizkuntza. Ohartarazpen bat ere egin zuen: “datu horiei dagokienez erabakirik hartu behar ez baduzu, hobe ez aztertzea”. Beste gomendio hau ere eman zuen “aldaketak kolpera ez egin, hobe pixkanaka-pixkanaka, hori da hobetzen joateko modua”.\nBeste txostengileetako bat Eva Guerra izan zen, Social Creatives-eko Online Marketineko eta SEO-ko aholkularia; honek tokiko marka batentzako SEO kokapenak duen garrantziaz hitz egin zuen. Erabiltzailea bilaketa bat egitera doanean haren buruan jartzea gomendatu zuen, hura zure produktura/web orrira zuzendu dezaketen hitz gakoak erabakitzen saiatzeko. Eman zuen beste aholku bat “zure negozioaren argazki adierazgarriak igo, baina, beti ere, argazkiaren izenarekin bilatzaileek bila dezaten” eta “erraz irakurtzeko eta gogoan hartzeko URL bat bilatu” izan zen\nSaioa galderen txanda intentsu batekin amaitu zen; parte-hartzaileek txostengileei Facebook edo Twitter bezain ezagunak ez diren sareen, horien artean, Pinterest, Snapchat edo Youtube, garrantziari buruzko galderak egin zizkieten. Guztiak bat etorri ziren “emaitza handiak eman ditzaketen” sareak direla esaterakoan.\nBi txosten aurkezpen hauetan kontsulta daitezke:\nMarketin Online-ko profesionala, bilatzaileetan kokatzen espezialista. Komunikazioaren Zientzietan, komunikazio korporatiboaren adarrean, lizentziatua, agentziei eta komunikabideei lotutako ibilbide profesionalarekin. Azken urteetan, online sektorean espezializatu da eta, egun, Social Creatives-eko Online Marketineko eta SEO-ko arduraduna da. Hor enpresei eta profesionalei beren bezeroekin konektatzen laguntzen die edukientzako kokapen organikoaren eta Gizarte-Hedabideen bitartez.\nAntxon Benito sharer, Sharing Brands enpresako bazkide fundatzailea da, estrategia digitaleko aholkularia roccomm 4u-n eta 1001medios-eko kidea. TEDxBilbao eta TEDxPasaiaWomen-eko talde antolatzaileko kide izan da eta hainbat ekimenetan lagundu du, esaterako, Eats&Twits ekimenean, Donostian eta Bilbon antolatzen lagundu zuen. Antxonek bere burua elkarlanean aritu aditzarekin definitzen da. Horren adibide litzateke “El futuro es tuyo. La revolución social de las personas” BlogBook-en duen partaidetza, Dioni Nespral-en ekimena, 2008an 70 pertsona baino gehiago batu zituena Internetaren gizarte-iraultzari buruzko liburu parte-hartzailea idazten.\n“Ahal duenean”, Ideame.info bloga idazten du, espazio pertsonal horretan bere hainbat ideia eta esperientzia iraultzen ditu, esaterako, twitidea kontzeptua, egunero garatu zuena 4 urtez eta HYPERLINK “http://www.ideame.info/2013/01/06/descargate-gratis-el-twitideas-book” #Twitideas Book delakoari bide eman ziona. Gipuzkoan antolatutako moda-gertaera eta -desfile nagusiak gizarte-sareen bitartez emateaz arduratzen da, besteak beste, Agatha Ruiz de la Prada, Custo Barcelona edo Roberto Etxeberriarena Balenciaga Museoan eta Isabel Zapardiez edo Hugo Boss-ena Tabakaleran GdM-ren esparruaren baitan.\nSharing Brands enpresako bazkide eratzailea\nBy FomentoSSmoda| 2018-04-19T14:28:22+00:00\tabendua 1st, 2015|Sin categoría|


Online entrenamendua - Salto Home Personal Training\nEntrenatzeko modu honetan, bezeroak nahi duenean entrena dezake. Profesionalak, hilabeteko entrenamendua planifikatuko du, bezeroak bere kabuz entrenamenduak egin ditzan. SALTO-k Online erako entrenamendua ere zerbitzu indibidual eta esklusibo bat izaten jarraitzeko, kontrol eta ebaluazio bat egiten die bere bezeroei, abiapuntutzat. Horrela, bi zerbitzu mota bereizten dira: Osasunera bideratutako planifikazioa eta Errendimendura bideratutako planifikazioa.\nBizimodu osasuntsu batengatik\nZerbitzu hau, osasun (argaltze, amatasun, tonifikazio edo hirugarren adina) eta erreadaptazio programetan oinarritua dago. Bezeroa SALTO -ko profesionalen eskuetan jartzen da, hasierako ebaluazio bat egiteko eta emaitza hauetan oinarritutako planifikazio bat jasotzeko.\nHorretarako, lehendabizi bezeroaren helburuetan eragiten duten faktoreen ebaluazio bat egiten da. Ondoren, analisi honetan lortutako emaitzetan oinarrituta, bezeroaren planifikazioa prestatzen da. Era honetan, SALTO-k zerbitzu pertsonal eta esklusibo bat ziurtatzen die bere bezeroei, hasierako testan identifikatutako gaitasunetara egokitua dagoena.\nKirol emaitza hobetzeagatik\nErrendimendu (kirol proba, oposaketak) programan oinarritua dago. Kirol bakoitzean errendimenduan eragina duten faktoreak ebaluatzen dira, gaitasun fisiko eta psikikoak lantzeko eta emaitzak hobetzeko. Kontrol eta jarraipen konstante bati esker, entrenamendua berrantolatzen da.\nHasierako test bat abiapuntutzat harturik, etengabeko kontrol eta jarraipena egiten da, entrenamendua bezeroaren behar, gaitasun eta errendimendu aldaketei egokituz. Ebaluazio jarraiek, zerbitzuaren indibidualtasun eta esklusibotasuna goraipatzen dute, kalitatezko zerbitzua eskainiz. Errendimenduan eragiten duten faktoreen kontrola handitzen da eta ondorioz, lesioak jasateko arriskua gutxitzen da.\nBezeroaren helburu eta nahien arabera, profesionalarekin adostuko du programaren iraupena eta asteko sesio kopurua.\nZerbitzuaren kalitatea bermatu ahal izateko, SALTO-k, bezeroari arreta-zerbitzu bat eskaintzen dio, sortutako zalantzak argitu ahal izateko, edo behar izanez gero, entrenamenduak moldatzeko.


Euskal diaspora | 2020eko Otsailaren 20a\nUTAH-EZTERENZUBI. Estatu Batu Mendebalde osoan da ezagutua Jean Flesher. Txoko huntan ere aipatua dugu zenbaitetan, beti ari baita han-hemenka bateko eta besteko euskal ekimen eta ekintzetan. Musikaria da Jean, akordeoia jotzen du, eta Amerikanuak bandako buru fundatzailea da, hainbat euskal bestako musika animatzaile nonahi, Utah-tik Kaliforniaraino, Nevadatik Wyoming-eko puntara... Salt Lake Cityko Euskal Etxean, Monique emaztearekin eta Jean- Jules eta Dominika seme-alabekin, familia zutabeetarik dira Fleshertarrak. Sukaldari gisa, klubeko langile bolondres fina da, Utahko euskal besta eta elgarretaratzeetan beti hor, langile, eta mementua delarik bestagile. Biziki maite du kantuz eta, memorio ederrekoa izanki, artxibo ederra dauka buruan, Ipar Ameriketako euskalduneri buruz, eta euskal kulturari buruz oro har. Izan ere beti maite ukan du zaharrer entzun eta ikastea, eta irakurtzea. ZINEZ ATXIKIA. Iragan urrian, Bilbon munduko euskal komunitateen 7. biltzarra egin zelarik, Estatu Batuetako delegatu jin zen. Eta Bilbon munduko euskal etxeen ordezkari hautatu zuten, Eusko Jaurlaritzaren Aholku-Batzordeko kide. Jende frango estonatu zuen hitzaldi argia eman zuen karia horretara Gasteizen, Eusko Legebiltzarrean, esku-zarta polita bildurik. Bestela ere, baina hola mintzatzen entzunik harro egonen zen doaike Salt Lake Cityn bizi den bere ama Ezterenzubi Ehulieneko Mari Maitia. Belaunaldi hortan --56 urte ditu Jean Flesherrek-- ez pentsa anitz direnik Jeanek bezala euskaldunen lau lengoaiak mintzatzen dituztenak. Euskara bere-berea baitu, nonahiko euskaldunekin ongi moldatzen delarik, Bizkaiko, Nafarroako edo Xiberoko. Eta frantsesez eta espainolez ere bere kondu ikasi du, ongi ikasi ere. Ogibidez eraikuntzan eta baratzetan arizana, egun Euskal Herriko eta Frantziako mubleak, bortak, diseinu eta apaingarriak Estatu Batuetan saltzeko konpainia bat sortu eta aitzinarazten ari da, diseinatzaile eta etxe-dekoratzaile duen emazte Monique (Heguilustoy) Fleseherrekin batera, French Maison LLC izenpean. Negoziokide bila ere ari da. Heldu den asteburuan Jean Fleher Idahoko Boisen egonen da. Kasu huntan, euskal sukaldari gisa, "Ipar Euskal Herriko euskal kozina" moldeak irakatsiko baititu hirian emanen dituen bi ikastarotan. Besteak beste, porrusalda, axoa, ahate errea eta pastiza bat prestatzen irakatsiko die ikasle amerikanoeri, euskaldun eta ez-euskaldun. MIXEL DUCAU eta MATTIN LERISSA. Otsailaren 21etik martxoaren 4ra bisita eginen dute bi kantariek Kaliforniara. Heldu den igandean, 23an, Chinoko Euskal Etxean kantatuko dute. Eta martxoaren 1ean San Frantziskoko Gure Euskal Etxean


Kadete Euskal Liga 2018/11/13\nKadete Euskal Ligako lehen itzulia bukatu zen, partida handi batekin nesken mailan. Hondarribiak lidergoa hartu zuen, Easori irabazita, nahiz eta bi talde berdinduta izan 6-1eko balantzearekin. Eta mutilen mailan, Mondragon Unibertsitateak Easori gailendu zion berdintasuna apartekoa dela erakusteko.\nPasaden jardunaldiko Loiolaren aurkako Hondarribiaren porrotaren ondoren, Easo Menditxuk porrotik gabe mantentzen zen talde bakarra zen. Baina lehen itzulia bukatu zen Gipuzkoako derbiarekin eta mugakoek donostiarrei irabazi zieten lidergoa partekatzeko.\nHondarribiaren hirukoek 12-17ko emaitza jarri zuten lehen laurdenaren amaiaren. Iraia Rodrigok eraso protagonismoa hartu zuen, ametsgaiztoa bihurtuz, eta Maria Mariezkurrena eta Nora Mecoletaren laguntza aurkitu zuen 9 puntuko aldea eskuratzeko (18-27) bigarren laurdenaren erdialdera. Donostiako taldeak abantaila txikiagotzen lortu zuen lan koralarekin (31-34).\nBigarren zatian, derbia parekatua mantendu zen, baina aurrea Hondarribiarena zen. Nora Mecoletak maila handia erakutsi zuen eta donostiarren hirukoek partidaren haustura saihestu zuten. Azken laurdena 47-53ko emaitzarekin hasi zen. Kanpokoek abantaila ondo kudeatu zuten, nahiz eta etxekoen ahaleginak hirukoen bidez.\nJardunaldi polita, neurketa oso parekatuekin eta beste bi etxetik kanpoko garaipenekin. Mondragon Unibertsitatea Ointxe Araskik, junior talde bezala, Azkoitian irabazi egin zuen (59-68). Eta Asador 10 Gibajasek denboraldiko bigarren garaipena lortu zuen Tabirako Baqueren kontura. Gasteiztarrak zazpigarren postuan daude eta A1erako borrokan sartzen dira. Orain, Loiola Indautxuk bosgarren postua hartzen du, Gernikari irabazi ondoren (58-50).\nAsteburu oso interesgarria A1erako borrokan, bi lehia zuzenarekin eta berdintasunarekin protagonista handia bezala. Mondragon Unibertsitateak pronostikoak apurtu zituen, oso trebe izan zen jaurtiketa libre marratik egoerari buelta emateko Easo Urdabururen aurka: 72-70ko emaitzatik 76-80kora pasatu zen.\nOso parekatua ere Grupo Zaher eta Cafes Atona Askatuak taldeen arteko norgehiagoka (57-47). Partida erabaki zen hirugarren laurdenaren azken jokaldietan, Mikel Olaizolaren lanari esker. Azken laurdeneko lehenengo minututan, Unax Odriozolak akabera eman zion. Gainera, Bizkaiko derbian, GetxoSaskik denboraldiko lehen garaipena lortu zuen Loiola Indautxuren aurrean, etxeko taldearen hasiera onari esker.\nEta Bilbao Unamuno handiak lehen laurden ikusgarria jokatu zuen Fundación 5+11 liderraren aurka (7-21), baina gasteiztarrek oso azkar erreakzioantu zuten hirugarren laurdenean partidari epaia emateko (108-70).


Auzia Euskaraz (epaiBi): Sektore publikoaren eta administrazio-prozedura erkidearen araubide juridikoaren erreformari buruzko Glosario Konparatua\nSektore publikoaren eta administrazio-prozedura erkidearen araubide juridikoaren erreformari buruzko Glosario Konparatua\n2017-09-15 Auzia Euskaraz!\nDuela gutxi onartu dira prozedura administratiboaren eta herri-administrazioen araubide juridikoaren legedi orokorra aldatzen duten legeak, eta IVAPek glosario bat sortu du, aldaketa horiek praktikara eramaten laguntzeko.\nEdukia tauletan antolatuta dago eta taulen barruan aldaketaren kokapena, bere eduki esanguratsuena eta aipatzen diren artikuluak aplikatzeko guztiz garrantzitsuak diren oharrak daude, indarrean noiz sartuko den nabarmenduta.\nArgitalpen horren egilea, René Javier Santamaría Arinas, prestigio handiko aditua da prozedura administratiboko gaietan, eta arlo horri buruzko hainbat argitalpen eta ikerlan egin ditu. Gainera, eskarmentua dauka eskolak ematen, eta horrek estilo didaktikoa eman dio lanari.\nGlosario hau behar-beharrezkoa da euskal administrazioko enplegatuentzat, eta, horregatik, IVAPen aldetik ahalik eta zabalpen handiena izango du. Kontuan izan aldaketa horiek administrazio publikoetan lan egiten duten guztiei eragiten dietela, titulazio-maila edo jarduera esparrua edozein dela ere.\nGlosarioa deskargatzeko, sakatu hemen\nGaia: Aurkezpenak, Hizkuntza Normalizazioa


Emaitzak | Regen Farming\nJardunbide birsortzaileen bideragarritasuna eta jardunbide horiek lurzoruaren kalitatearen eta ingurumenaren gainean dituzten ondorio onuragarriak baieztatzea da proiektuaren helburu nagusia, ondoren horiek zabaldu eta jakinarazteko. Helburu nagusi hori izanda, LIFE REGEN FARMING proiektuak ekintza hauetan jarriko du gogoa:\nJardunbide birsortzaileak probatzea (kudeaketa holistikoa, belardiko espezie bizikorrak gutxieneko lur-lantzeaz ereitea, ongarri organikoak eta artzaintza planifikatua), ohiko abeltzaintzaren hautabide jasangarri legez.\nLurzoruen kalitatea ebaluatzeko metodologia bakunak, azkarrak eta merkeak prestatzea, hala nola, lurzoruaren osasunaren txartelak (TSA) edo kromatogramak.\nJardunbide birsortzaileek abeltzaintzako ustiategietan duten ingurumen-eragina eta gizarte- eta ekonomia-eragina monitorizatzea.\nEkoizpen-sistemekin loturiko agenteak jardunbide birsortzaileen onurez jabearaztea.\nPACen helburu nagusiak, bereziki, LIFE programarenak, eta Lurzoruren Estrategia Tematikoa lortzen laguntzea, lurzoruak eta biodibertsitateak duten garrantzia jakinarazi eta horrekiko sentikor bihurtzeko.


“Moio. Gordetzea ezinezkoa izan zen” – Lantzeak\n“Eta Maialen Lujanbioren bertsoak, a ze bertsoak!” idatzi du Minerrek 84.orrialdean. “Eta Kattalin Minerren liburua, a ze liburua!” esango nuke nik.\nTamalez, transexualitatearen gaineko testuak eskasak dira euskaraz. Hori dela eta, idazlan hau behar-beharrezkoa da. Ez da eleberria, ezta saiakera ere, kronika bat baizik. Hamar urte igaro behar izan ziren, Moioren buru-hilketari buruz idazteko. Suizidio politikoa izan zela argi eta garbi dago. Baina Moioren heriotzari esker (gogorra da hau idaztea), bai Hernanin, bai Euskal Herrian transgeneroaren gainean hitz egiten hasi zen.\nIdazleak Hernaniko biztanle batzuekin, batez ere Aimar-Amaiaren senideekin, berba egin du eta haien hausnarketak islatu ditu. Horrek hiru helburu dauzka, bestek beste. Bat, transexualitatearen tabuarekin bukatzea. Bi, buru- hiltzearen gaia aipatzea eta erru sentimendua deuseztatzea. Hiru, Moioren pertsonaia ezagutaraztea. Nik behintzat ez nekien ezer berari buruz.\nHala ere, eskerrak beste transexual batzuek ez duten hainbeste pairatu. Testu hau irakurtzean “Uranoko apartamentu bat”, Paul B. Preciadok idatzitakoa etortzen zait burura. Berak, Moiok bezala (Aimar-Amaia), Paul-Beatriz deitzea nahi zuen, baina ez zioten utzi. Preciado harro-harro dago bere nortasun berriarekin, ia irakurle guztiok ezagutzen dugu bere prozesua eta trantsizioa haren liburuei esker.\nOso liburu gomendagarria. Gaiari buruz idaztea nahitaezkoa zen.


Erabilpen arau eta baldintzak - Gure Gipuzkoa\nErabilpen arau eta baldintzakhvdesign2016-04-12T08:41:11+00:00\n• DBLOri dagokionez\nGune honen bidez izaera pertsonaleko datuak bildu eta artatu egiten dira. Zure datuak modu konfidentzialean artatuko dira, 1999ko abenduaren 13ko 15/99 Lege Organikoak, Izaera Pertsonaleko Datuen Babesari buruzkoak, eta hura garatzen duen araudiak diotenari jarraikiz, legedian ezartzen diren neurri tekniko eta antolakuntzakoak ezarrita, hartara datuen eskuratze, manipulazio edo ezabatze ez bidezkoak saihesteko. Datuok ez zaie besteri emango, salbu eta zuk baimena ematen duzunean, legeak onartzen ez duen kasuetan eta beharrezkoa ez den kasuetan.\n15/1999 Lege Organikoak xedatutakoari jarraikiz, datuen lagatzaileak datu horiek eskuratu, ezabatu edo aldatu ahal izango ditu edonoiz. Horretarako, idatziz eskatu beharko dio Gipuzkoako Foru Aldundiko Kultura, Turismo, Gazteria eta Kirolak Departamentuko Kultura Zuzendaritza Nagusiari.\nErabiltzaileak borondatez eman dituen datu pertsonalen tratamendu automatizatua baimentzen du. Orobat, bere ardura izango da emandako datuak egiazkoak izatea, eta Erakunde honek eskubidea izango du datuak faltsutu dituen edonor zerbitzu erregistratuetatik ateratzeko, Zuzenbideaz izan litezkeen ekintzak alde batera utzi gabe.\n• BESTE PERTSONA BATZUEN IRUDIEN ERABILERARI dagokionez\nErabiltzaileak berariaz dio besteren irudia eskuratzeko, artatzeko, erabiltzeko eta ustiatzeko baimen nahikoak dituela, baldin eta argazkietan agertzen badira.\nEta baimen horiek lurralde eta denbora mugarik ez dutela, baimena izanik irudiak erreproduzitzeko osoki edo zati batean, publikoki komunikatzeko eta banatzeko, muga bakarra izanik 1982ko maiatzaren 5eko 1/1982 Lege Organikoa, Ohore Eskubideari, Intimitate Pertsonal eta Familiakoari eta Irudi Propioari buruzkoa, eta jabetza intelektualari buruzko araudia.


Itsasargiko golfa - Wikipedia, entziklopedia askea.\nKokapena Biarritz eta Angelu\nItsasargiko golfa (Biarritz)\nDistantzia (guztira) 5.402 m.\nIbilbideak 1 (18 zulo)\nItsasargiko golfa Biarritz eta Angelu artean dagoen golf zelaia da.\n1888ko martxoaren 13an zabaldu zuten Friederike Hanoverkoa amabitxia izanik. Biarritz Golf Club Ipar Euskal Herriko klub zaharrena da, Biarritzen bizi ziren British Clubeko kide batzuek sortua. Angelutik hondartzaraino zihoan ibilbidea Tom eta Willie Dunn anaiek diseinatu zuten. Gero, 1924tik aurrera, H.S Coltek erreformatu zuen.\nAlemaniarren okupazioan zelaia nahiko kaltetua izan zen, bertan kostaldea defendatzeko bunkerrak kokatu zituztelako. Gerra eta gero ez zuten antzinako zelaia guztiz berreskuratu eta egungo 18 zuloak aurreko 12 zuloetatik atera zituzten. 1960ko hamarkadan egungo ibilbidea osatu zuten, 1980ko hamarkadaren hasieran berreraikia izan zena.\nItsasargiko golfa egun par 69 motza da. Hiriaren garapena dela eta, egungo ibilbidea herriaren erdigunean dago bitan zatituta: egoitza eta 1 - 3 eta 10 - 18 zuloak Biarritz eta Angelu arteko mugan daude; 4 - 9 zuloak, berriz, Biarritzen, Hotel Régina et du Golf eta itsasargitik gertu. Ur-oztoporik ez baduen ere, 70 bunker baditu.\nBiarritz Cup izeneko txapelketa klubaren lehiaketa nagusia da. Jose Maria Olazabalek 1983an txapelketa hau irabazi zuen.\n1970 eta 1972 artean bertan Frantziako Open egin zuten, Barry Jaeckel estatubatuarra, Lu Liang Huan formosarra eta David Graham australiarra hurrenez hurren garaileak izanik.\n1981 eta 1984 artean Open Timex lehiaketa, Tour europarraren saria zena, Biarritzen egin zuten.\nItsasargiko golfari buruzko webgunea\nEuskal Herriko golf zelaiak


Antzuolako 8 Miliak mendi lasterketako parte-hartzaile kopurua zabaldu dute - Lasterketak.eus\nGOIENA.NET. Otsailaren 17an egingo da lehen aldiz "Antzuolako 8 Miliak" izeneko mendi lasterketa. Dagoeneko 200 lagunek eman dute izena eta bete egin da parte-hartzaileen kopurua. Hala ere, Aritz Saidi Kirol zinegotziak azaldu digu, parte-hartzea 300 partaidera zabaltzea erabaki dutela. Hala, izena emateko aukera baduzue oraindik ere hemen.\nKirol festa herrikoia izango da eta antolatzaileek festa hau norberak bere bilakatzea nahi dute. "Izenemate merkea, parte hartzaile guztientzat oroigarri sorta ederra, sari zozketa oparoa eta giro alai zein herrikoia bermatuak izango ditugu bertan", diote. Izenematea eta informazio gehiago hemen: www.kirolprobak.com\nHerri osoarendako festa\nMendi lasterketa goizeko 10:30ean hasiko da Herriko Plazatik Irimora bidean. Bitartean, giro goxoa jartzen saiatuko dira herrian pintxoak eta salda banatuz, besteak beste. Korrikalariak lasterka dabiltzan bitartean, 11:00etan haurren plastikozko motortxoen lasterketa ez lehiakorra egingo da.\n'Azkena edo lehena, heltzea onena!'\nFroga herrikoia gertatu nahi izan da eta ez da denbora mugarik ezarriko. Horregatik berdin dio zein den bakoitzaren gaitasuna eta denbora. Lasterketaren leloak dioen bezela: Azkena edo lehena, heltzea onena!. "Kirolaz modu aktibo batean gozatzeko ekintza antolatu nahi izan da eta herrian giro polita sortuz urteroko gure agendetara gehitzeko hitzordu bat eratzea nahi izan dugu", azaldu digu Saidik.\nZirkulazio mozketarik ez\n"Zirkulazioa ez da moztuko printzipioz, baina erregulatuko da; Aldez aurretik barkamena eta eskerrak eman nahiko nieke herritarrei sortu daitezkeen eragozpenengatik", dio Saidik.\n"Guztira,8 dortsal zozketatzen ziren baina 4 pertsonak bakarrik eman dute izena zozketan parte hartzeko. Irabazleak hauek: Ugaitz Iturbe, Gurutz Zabalo, Eneko Iturbe eta Patxi Kortabarria. Soberan geratu ziren 4 dortsalekin zozketa egin da izena emandako beste antzuolarrekin eta honakoak suertatu dira irabazle: Izar Urteaga, Ion Aranguren, Kike Reboreda eta Iker Irizar" azaldu digu Kirol zinegotziak.


Irakurtzen ikasteko jokoak | Consumer\nIrakurtzen ikasteko jokoak\nJokoak letrak ikasteko modu atsegina dira, hitzak nola osatu eta nola ahoskatu ikasteko\narabera: Ostirala, 2012ko otsailaren 03a\nHaurrek baliabide hezitzaileak eta ludikoak dituzte irakurketara hurbiltzeko eta gaitasun hori hobetzeko. Irakurtzen ikasteko jolasak material erabilgarriak dira haurrentzat eta haien gurasoentzat, eta zeregin garrantzitsua dute seme-alaben ikaskuntzan. Hauek eskolara joan eta ikasketetan aurrera egiten duten bitartean, gurasoek letrak ikasten, bokalak kontsonanteetatik bereizten, hitzak nola osatu eta nola ahoskatu jakiteko aukera dute.\nIrakurtzen ikastea beste batzuentzat baino zailagoa da. Horregatik, jolasa irakurketara hurbiltzeko modu atsegina da. Letrak, hitzak eta haien ebakera ikasteko daude, baita arau ortografikoak ere, eta, kasu batzuetan, ezgaitasuna duten haurrentzat egokituta daude.\nBokalak eta kontsonanteak ikastea\nIrakurri aurretik, haurrek letrak, hitzak eta haien ebakera idazten ikasten dute\nIrakurtzen ikasten denean, oinarrizko alderdi bat bokalak eta kontsonanteak bereiztea da. Haurrek jolas hauekin egin dezakete saiakuntza etxean:\n“Kideak”, Hezkuntza Ministerioko Hezkuntza Teknologien Institutuak (ITE) garatutako baliabidea. Aplikazio honek zenbait jarduera proposatzen ditu, besteak beste, haurrek letren trazadura edo hitzen konposizioa egin dezaten.\nGurasoek beste aukera bat dute: marrazkiak. Haiek orri batean marraz ditzakete letrak, bai minuskulaz bai maiuskulaz, seme-alabek imitatu eta koloreztatu ditzaten. Horrela, idazketaz gain, pinturekin dibertitzen dira eta marrazketa-teknikak hobetzen dituzte.\nEbakera ezinbestekoa da ondo irakurtzeko eta kontzeptu bakoitzaren esanahia ulertzeko.\nITEko “Letrak” jokoak fonemak eta grafemak erakusten dizkie. Bakoitzak bere menua eta hainbat joko ditu ahoskatzen ikasteaz gain, letra xeheak eta larriak idazten eta bereizten ikasteko.\nFonemak eta haien grafia ere “Irakurketaren eta idazketaren ikaskuntza”ren helburua dira. Hautatzen den fonema bakoitzak jarduera bat dakar.\nHitzak eta esaldiak osatzea\nHaurrek letrak banan-banan ezagutzen dituztenean, haiek elkartzeko unea iristen da. Haurrek hitzak ezagutzen dituzte jolas batzuen bidez, eta horiek idazten ikasteko aukera ematen diete.\n“Ezagutu hitzak” atalak silaba bat ematen dio zenbaki bakoitzari 1 eta 10 artean. Ondoren, txikiek zenbait zenbakitatik abiatuta osatu behar dituzte terminoak. Horrela, esaldiak osatzen dituzte. Gurasoek beren zenbaki- eta silaba-bikoteak asma ditzakete, seme-alabek perpausak osatu eta terminoak nola idazten diren ikus dezaten.\nLehen Hezkuntzako lehen zikloko ikasleek “Tragapalabras Koba” dute, hainbat mailatako aplikazioa —irakurtzen ikasten duten haurrentzat eta irakurtzen ari direnentzat—, hitzak dagozkien marrazkiekin, letra-zopekin edo hitzen eta esaldien konposizioarekin lotzeko.\n“Irakurketa-idazketa ikastea” programak 14 jarduera ere baditu, zailtasunaren arabera lau mailatan banatuak, letrak, hitzak eta esaldi osoak osatzeko.\nEzgaitasuna duten haurrentzako jolasak\nIrakurtzen hasten diren urritasuna duten haurrek ere jolas egokituak aprobetxa ditzakete.\n“Irakurketa-idazkera egokitua” (LEA) irakurketaren eta idazketaren ikaskuntzan oinarritzen da. Aplikazioak aukera ematen du jarduera bakoitzera sartzeko, jarduera bakoitzaren gainean saguarekin klik egitean edo jardueraren zenbakiari dagokion tekla sakatzean. Haurrek akats bat egiten dutenean, seinale bat entzuten dute. Beste aukera batek erantzun zuzenen kopurua egiaztatzeko aukera ematen die.\n“El caracol Serafín”, ONCEk sustatua, ikusteko urritasuna duten haurrentzat da. “Jolas egin nahi dut” aukeran, “Braille ludoteka”k letrak idazten erakutsiko die. Jolas eta jarduera guztiak kontatzen dira, haurrek jarraibideak erraz bete ditzaten.


Zaintza sektoreetako greba deialdiak datozen egunetarako\nOtsailaren 23 eta 24an eskola jangelako eta garraioetako grebak deitu ditu EAEn, ELA sindikatuak. Otsailaren 25ean eta martxoarean 30ean grebak deitu dituzte sindikatu nagusiek Gipuzkoako zahar egoitzetan eta martxoaren 4rako zaintza sektoreko greba deitu dute sindikatu hauek.\nOtsailaren 23rako eta 24rako EAEko ikastetxe publiko, pribatu eta itunpekoetako jantokietan eta eskola-garraioan bi greba egun deitu ditu ELAk. Neurri eta erabakiak hartzerako garaian Hezkuntza Sailak inposaketa- eta aldebakarreko-jarrera izan duela salatu du sindikatuak, familiek zein hezkuntza-komunitateko langileek, zerbitzuak barne, negoziazioa-eskaera egin dutela gogoraraziz.\nNeurri eta protokolo zehatzik ez dutela adierazi dute langileek, eskola ordutegirako hartutako erabakiek ez dutelako eraginik jantokiko edo autobuseko ordutegietan "eta horrek, zerbitzuen segurtasunari eta kalitateari zuzenean eragiten dio, bai eta langileen zein erabiltzaileen osasunerako eskubideari ere". ELAk zerbitzu horien aldeko benetako apustua eskatu dio Hezkuntza Sailari, bai eta osasuna, segurtasuna, kalitatea eta enpleguari eustea bermatuko duten neurri eta protokolo negoziatuak ere. "Jantokiak eta eskola-garraioa arautzen dituzten egungo arauak berrikustea eskatzen dugu, bai eta arau horiek itunpeko ikastetxeetan eta ikastetxe pribatuetan aplikatu behar izatea ere" adierazi du.\nGipuzkoako zahar egoitzetako langileen greba\nGipuzkoako zahar egoitzetan otsailaren 25ean eta martxoaren 30ean grebak deitu dituzte LAB, ELA, CCOO eta UGT-k langile gehiago eskatzeko, prekarietatea desagerrarazteko eta langileen erreparazio emozionala lortzeko. Egunotan eztabaidatzen ari dira Gipuzkoako Aurrekontua eta ELA sindikatuak adierazi duenez, "Aldundiak propaganda instituzionalarekin jarraitzen du, baina egoitza askotan ez dira bajak eta lizentziak betetzen ari". “Pandemiagatik lana berrantolatzearekin batera, gerokultoreek erabiltzaileei eman diezaieketen denbora are txikiagoa da, eta ez da nahikoa kalitatezko arreta bermatzeko,” azaldu du. "Helduen egoitzetako sistema publikoa, doakoa, unibertsala eta pertsonak erdigunean jarriko dituena izateko garaia da eta hau lortzeko sektoreko alde guztiek parte hartzea ezinbestekoa da", adierazi du LABek.\nZaintza eta gizarte zerbitzuak\nUrtarrilaren 26an zaintza sektorean beste zaintza eredu baten alde egin zuten greba LAB, ELA, UGT, ESK eta CCOO sindikatuek deituta. Araban, Bizkaian eta Gipuzkoan egin ziren mobilizazio nagusiak, besteak beste, zaintza sistema "publikoa, duina, doakoa, kalitatezkoa, unibertsala eta administrazio publikoek zuzenean kudeatutakoa" izatea eskatuz. Bigarren greba eguna egingo dute martxoaren 4an, eta berriz ere baldintza eskasak direla eta ondorioz zerbitzuak ere hala direla salatuko dute, sektorea publiko egitea aldarrikatuz.


Monozikloz Herrira goaz\nZu hemen zaude: Hasiera Askatasun ahotsa Monozikloz Herrira goaz\nIgerian, oinez, korrika... Ez, monozikloz joango da Jon Lekuona ordiziarra Ordiziatik Iruñeraino. 80 kilometro baino gehiago egingo ditu larunbat honetan, otsailaren 2an, gurpil baten gainean, euskal preso politikoen egoera salatzeko, eta bereziki dispertsioa amai dadila eskatzeko.\nIzan ere, horixe da 'Leku'ren nahia, egingo duen esfortzu fisiko eta psikologikoarekin, euskal presoen senideek bizi duten egoera irudikatzea. Gainera, erronka ez da hor amaituko, Ordiziatik euskal hiriburu guztietara joateko asmoa baitu aurrerago.\nEz da lan makala izango, Ordiziatik Euskal Herriko hiriburura iristeko oztopo ugari gainditu beharko du: eguraldia, Lizarrustiko gaina, hanketako mina... Baina, jendearen babesarekin, lana xamurragoa egingo zaio!\nMakarroiak eta kafea gosaldu, eta hor abiatuko da 'Leku' Ordiziako Herrikotik, larunbatean, goizaldeko seietan. 19:30erako Iruñeko Karmen kaleko Herrikoan egotea espero du. Tartean Lazkao, Ataun, Lizarrusti, Etxarri, Irurtzun, Berriozar... igaroko ditu, gurpil bakarraren gainean orekari eutsiz.\n'Leku' ez da bakarrik egongo ezta momentu batean ere. Gainera, ibilbidea jarraitu ahal izango du edonork Twitter bidez, MonoziklozHerrira (@monozikloz) kontuan.\nBaina erronka gauzatu ahal izateko, ezinbestekoa izango du herritarren babesa, errepide bazterrean jasoko dituen animoak. Beraz, errepidean, edo ibilbideren momentu batean, banderolak eskuan hartu eta animatzera agertzeko deia egin du. Larunbatean, elkar ikusiko dugu Ordiziatik Iruñeko bidean!\nIbilbidea eta ordutegiak (kontuan izan oso zaila dela kalkulatzea zein ordutan pasatuko den leku jakin batetik, eguraldiagatik, trafikoa, oztopoak...):\n06:30ean abiatuko gara Ordiziako Herrikotik, eta handik Lazkao, Ataun, Lizarrustiko gaina (08:30), Etxarri-Aranatz, Arbizu, Lakuntza, Huarte-Arakil, Irañeta, Ihabar, Hiriberri, Irurtzun (12:00), Sarasa, Berriobeiti, Berriozar, Iruña (19:30).\nIAZ ORDIZIATIK DONOSTIARAINO JOAN ZEN:


KUADRILLATEGI BERRIZ ERE MARTXAN DA!\nDakizuen bezala egungo egoera dela eta Kuadrillategiko ekintzak bertan behera geratu ziren. Egoera hobetu den honetan moldaketa batzuk egin beharrean aurkitu gera.\nDBH 1 ELIZALDE: maiatzak 21ean hasiko da Kuadrillategi eta egun honetako ekintza berezia izango da. Hau da, 17.00etatik -21:30era izango da. Hurrengo astean zuekin kontaktuan jarrik gara.\nDBH 1 HAURTZARO: zuen taldea bi taldetan banatu behar dugu. Horretarako galdetegi bat bidali genizuen eta jaso ditugu zuen erantzunak. Datozen ostiraletako taldeak eta ekintzak antolatzeko, ostiral honetan, maiatzak 14ean, zuekin bilduko gera Oiartzungo plazan 17:00etan.\nDBH 2 HAURTZARO ETA ELIZALDE: maiatzak 21ean hasiko da Kuadrillategi eta egun honetako ekintza berezia izango da. Hau da, 17.00etatik -21:30era izango da. Hurrengo astean zuekin kontaktuan jarrik gara.\nHala ere informazio guztia blogean eskuragarri egongo da: https://kuadrillategioiartzun.blogspot.com


'Barrutik' argazki lehiaketa jarri dute abian Udalak eta herriko hainbat eragilek — Zumaia\n'Barrutik' argazki lehiaketa jarri dute abian Udalak eta herriko hainbat eragilek\nLehiaketan parte hartzeko mugikorrarekin eta etxean edo etxetik ateratako argazkiak bidali beharko dituzte zumaiarrek. Apirilaren 14ra bitartean bidali daitezke lanak, eta herritarrek Gertu elkartearen sariak lortzeko aukera izango dute.\nEtxean egoteko agindua arintzeko 'Barrutik' argazki lehiaketa antolatu du Udalak, Baleike hedabidea, Distira argazki elkartea eta Gertu merkatari eta ostalari elkartearekin elkarlanean.\n'Barrutik' argazki lehiaketan mugikorrarekin ateratako argazkiak aurkeztu ditzakete zumaiarrek. Gaia librea da, baina etxean edo etxetik ateratako argazkiak izan beharko dira.\nArgazkiak apirilaren 14ra bitartean aurkeztu ditzakete herritarrek, alondegia@zumaia.eus helbidera bidalita (8 megatik beherako artxiboak bidaltzeko eskatu dute antolatzaileek). Mezuan egilearen izen-abizenak eta adina zehaztu beharko dituzte parte hartzaileek, eta gehienez 3 argazki bidaliko dituzte.\nEpaimahaia Kultur eta Turismo sailetako teknikariek eta Distira eta Baleikeko ordezkariek osatuko dute, eta bi sari banatuko dituzte: 16 urte bitarteko gazteek Gertu elkartearen dendetan erabiltzeko balea eskuratuko dute, kultur edo kirol materialetan erabiltzeko; 16 urtetik gorakoek Gertu elkarteko jatetxe batean afaria lortzeko aukera izango dute. Gainera, parte-hartzaile guztien artean 50 euroko baliodun bi bale zozkatuko dituzte.\nArgazki onenak zumaia.eus webgunean argitaratuko dutela ere azaldu dute antolatzaileek.


Txina axial anitzeko femur distala blokeatzeko plaka fabrika eta fabrikatzaileak | Shuangyang\n1. Zati proximalaren eraztun multi-axialaren diseinua aingerua egokitu daiteke klinikaren eskaerari erantzuteko;\n2. Titaniozko materiala eta prozesatzeko teknologia aurreratua;\n3. Profil baxuko diseinuak ehun bigunen narritadura murrizten laguntzen du;\n4. Azalera anodizatua;\n5. Forma anatomikoaren diseinua;\n6. Zulo konbinatua blokeatzeko torlojua eta kortex torlojua aukeratu daiteke;\nFemur distalaren blokeo plaka multi-axial distalaren inplante ortopedikoak egokiak dira femur distalaren hausturetarako.\nΦ5,0 blokeo torlojurako, Φ4,5 kortex torlojurako, Φ6,5 torloju tormentosoetarako erabiltzen da, 5.0 serieko tresna ortopedikoen multzoarekin bat etorriz.\nArdatz anitzeko femur distala blokeatzeko plaka zehaztapena\nEzkerreko 7 zulo\nEskuineko 7 zulo\nEzkerreko 9 zulo\nEskuineko 9 zulo\nEzkerreko 11 zulo\nEskuineko 11 zulo\nFemur distala blokeatzeko plaka\n1. Titaniozko materiala eta prozesatzeko teknologia aurreratua;\nFemur distala blokeatzeko plaketarako inplante medikoak egokia dira femur distalaren haustura egiteko.\nΦ5,0 blokeo torlojurako, Φ4,5 kortex torlojurako, Φ6,5 torloju torlojuetarako erabiltzen da, 5.0 serieko tresna medikoen multzoarekin bat etorriz.\nFemur distala blokeatzeko plaka zehaztapena\nTitaniozko hezur plakak inplante ortopediko gisa. Medikuntzako erakundeetarako ematen dira, eta anestesia orokorreko pazienteen haustura guneak tratatu nahi dituzte ebakuntza gelan mediku trebatuek edo esperientziadunek ingurumen eskakizunak betez.\nBlokeo plaka eta torloju sistemek abantaila dute ohiko torloju sistemekiko. Kontaktu intimo hori izan gabe, torlojuak estutzeak hezur-segmentuak platerantz erakarriko ditu, ossezko segmentuen posizioan eta erlazio oklusalean aldaketak sortuz. Plaka / torloju sistema konbentzionalek plaka azpiko hezurrera egokitzea eskatzen dute. Plaka / torloju blokeatzaileek abantaila batzuk eskaintzen dituzte beste plaken aurrean. Abantailarik esanguratsuena platerak alor guztietan azpiko hezurrarekin harreman estua izatea alferrikakoa izatea izan daiteke. Torlojuak estutu ahala, platera "blokeatzen" dira, eta horrela segmentuak egonkortu egiten dira hezurra plakara konprimitu beharrik izan gabe. Horrek ezin du torlojuaren sartzeak murrizketa aldatu.\nBlokeo hezur plaka titanio hutsarekin fabrikatuta dago, Klabikula, gorputz adarrak eta hezur haustura irregularrak edo hezur akatsak berreraikitzeko eta barne finkatzeko erabilia da. Produktua esterilizatu gabeko ontzietan ematen da eta erabilera bakarrekoak dira.\nBlokeatzeko plakan hariztatutako zuloek eta konpresio-zuloek osatutako konbinazio-zuloak blokeatzeko eta konprimitzeko erabil daitezke, medikuak aukeratzea komenigarria baita. Hezur plakaren eta hezurraren arteko kontaktu mugatuak odol periostealaren hornidura suntsitzea murrizten du. Blokeo plaka / torloju sistemek ez dute azpiko hezur kortikalaren perfusioa oztopatzen ohiko plakek bezainbeste, plakaren azpialdea hezur kortikalarekin konprimitzen baitute. .\nPlaka blokeatzaile / torloju sistemek blokeatzen ez diren plaka / torloju sistema konbentzionalek baino finkapen egonkorragoa eskaintzen dutela frogatu da.\nBlokeatzeko plaka / torloju sistemen erabilera torlojuak nekez askatuko dira plakatik. Horrek esan nahi du torlojua haustura tartean sartuta ere, torlojua askatzea ez dela gertatuko. Era berean, hezurraren injerto bat plakari izorratuz gero, blokeo torlojua ez da askatuko injertoaren sartze eta sendatze fasean. Plaka / torloju sistema blokeatzaile baten propietate honek izan dezakeen abantaila hardwarea askatzean hanturazko konplikazioen intzidentzia txikiagoa da. Jakina da hardware solteak hanturazko erantzuna hedatzen duela eta infekzioa sustatzen duela. Hardwarea edo blokeatzeko plaka / torloju sistema askatzeko, torlojua plakatik askatzea edo torloju guztiak beren hezurdurako txertatzeetatik askatzea gertatu beharko litzateke.\nAurreko: Ardatz anitzeko femur proximalaren blokeo plaka\nHurrengoa: Multi-axial Tibia Plateau Plateau-5.0 sistema blokeatzailea\n3,0 3,5 4,5 Kortex torlojua\nKonpresio torloju kanulatua\nAurreko Y Humeralaren itxiera Plaka\nKlabikula Berreraikitzeko Blokeo Plaka (Erdiko ...\nMulti-axial distal alboko tibia blokeatzeko plaka -...


Go!azenen errepikatuko du Asier Burguete aktoreak | bidasoamedia\nUrr. 11, 2017, 1:55 p.m.\nGo!azen telesailean egindako aktore lanagatik ezagun egin da Asier Burguete. Etxeko txikienek Markel izenez ezagutzen dute, eta haren broma eta hanka-sartzeek barre ugari eragiten dituzte. Lehenengo denboraldiaren arrakastaz jabetu ostean, udara honetan Go!azen telesailaren grabaketetan murgildurik ibili dira telesaileko aktoreak eta jada bigarren denboraldia estreinatzeko prest dago.\nNor da Asier Burguete?\nAsier Burguete 19 urteko Irungo gazte bat da, Santiago auzoan jaiotakoa. Txikitatik saltsa guztietan sartua ibili den pertsona bat izan da, bai kultur elkarteetan zein Irungo Kontserbatorioan baleta ikasten, edo antzerki taldeetan sartuta.\nNola lortu zenuen Go!azen telesaileko aktore bihurtzea?\nHamaika urte eman ditut baleta ikasten eta baleteko irakasleak telesail honen castingaren berri ematen zuen kartel bat ipini zuen entsegu-gelan . Orduan, lehiaketara bideo bat bidali nuen eta, ondoren, EITBn beste casting bat egiteko deitu zidaten. Casting honetan proba desberdinak egin ostean, aukeratua izan nintzen.\nTelebistan lan egiteak ez zizun beldurrik ematen?\nHasieran bai. Lehen grabaketara iritsi nintzenean pentsatzen nuen bi kamera eta mikrofonoa egongo zirela bakarrik. Noski, hau ez zen horrela izan. Azkenean 60 pertsonako talde bat, produkziokoak, lau kamera eta ez dakit zenbat mikrofonorekin topo egin nuelako. Pasada bat da, jende pila bat dagoelako telesail honen atzetik eta hori eskertzekoa da.\nTelesailerako dantzatzen eta abesten jakitea ezinbestekoa da. Nola moldatu zara arlo hauetan?\nDantzan oso ondo eta abesten pixka bat okerrago. Lagun talde on bat osatu dugu eta bertan badira abesten hobeto moldatzen direnak edo dantzatzea nahiago dutenak. Orduan, nik beraiei laguntzen diet dantza pausoak fintzen, eta haiek niri notak nola egin erakusten didate. Azkenean, denen laguntzarekin dena ondo atera da.\nTelesaileko aktoreen artean lagun talde ona osatu duzue?\nBai, oso ederra. Lehenengo denboraldikoak bezala, bigarren denboraldi honetako grabaketak primeran joan dira. Guztiak gara adin tarte berekoak eta lagunekin egotea bezalakoa da.\nNolakoa izan da bigarren denboraldiaren grabaketa?\nBigarren denboraldiaren grabaketekin ekainaren 20ean hasi ginen eta abuztuaren 25ean bukatu dugu, beraz, udara osoa grabatzen eman dugu. Grabaketa gogor samarra da, goizeko 7:00etatik arratsaldeko 19:00etara grabatzen gaudelako etengabe. Gainera, mundu guztia udaraz eta oporrez disfrutatzen ikusteak inbidia ematen du. Baina, azkenean, Go!azenekin ume guztiak poz-pozik ikustea oso polita da.\nErraza da aktore lanak eta horrek dakartzan konpromisoak ikasketekin uztartzea?\nAdibidez, lehengo urtean telesaila bukatu genuenean Euskal Herri osoan zehar antzerkiarekin bira bat antolatu genuen eta honek asteburu guztietan emanaldiak burutzea eta batzuetan ohera beranduago sartzea eskatzen du. Baina bueno, goizetan burua ikasketetan sarturik zegoen eta arratsaldean denbora guztian Go!Azenen.\nTelesailean antzezten duzun pertsonaiarekin antza duzula esango zenuke?\nMarkelekin antza handia dut, ia berdinak garelako. Egia da pertsonaia denbora guztian barrezka ari dela eta etengabe dabilela txorakeriak egiten eta ni ere horrelakoa naiz. Horregatik, Markel eta ni oso ondo eramaten gara.\nBigarren denboraldi honetan Markel asko aldatuko da?\nAntzekoa izango da, nahiz eta gauza batzuk aldatuko diren. Oraindik ez dakigu ligatuko duen edo ez, hori aurrerago ikusi beharko dugu. Baina, nahiz eta aldaketa pare bat gertatu, bere saltsan jarraituko du.\nLarruSketch-ekin kolaborazio bat burutu duzu ezta?\nBai, Beñatek proposatu zigun Pixkanaka abestiaren bideoklipean agertzea. Oso gustura onartu nuen gonbidapena, zerbait desberdina egiteko gogoak neuzkalako. Grabaketan oso gustura ibili naiz ere eta errepikatzeko modukoa izan da.\nEtorkizunari begira zeure burua telebistan lanean ikusten al duzu?\nTelebista baino, nire burua antzerki munduan ikusten dut gehiago. Adibidez, musikal batean edo horrelako zerbaitetan. Telebistan ere bai, zergatik ez, baina egia da antzerkian erosoago nagoela.


Zea Mays – Era | Bonberenea\nRef. Bonb-026/CD. Categoría: CD. Tags: 2010, Argitalpenak, bonberenea ekintzak, Zea Mays.\nEDERTASUNA JOSTEKO ERA\nZarata handirik atera gabe hasi ziren gure belarriak laztantzen, eta halaxe joan dira apurka-apurka, kontzerturik kontzertu, diskarik diska, lilura iragankorrei ihes eginez beti, eraikin sendoenak eraikitzen diren ERAn eraikiz beren lana. Sendotasun horretan zerikusia du Aioraren ahots indartsu eta sarkorrak, sekulako lagun-musikari hirukote sendoak lagunduta. Hariok josiz sortu duten lana ederra izan behar, ezinbestez ia. Zentzu horretan Zea Mayesen lan hau musikari lagun koadrila on baten gaitasunaren erakusle dugu.\nDenborak gauzak bere lekuan jartzen dituela esaten da, eta gure belarrien mesederako, horixe izan da ZEA MAYSekin egin duena.\nZaila da seigarren lana aurkezten duen talde bati buruz ezer berririk aipatzea baina, talde handiak, harritzeko eta hunkitzeko ahalmena galtzen ez dutelako dira handiak, besteak beste. Horrelakoxe kasu bati buruz ari naiz zalantza izpirik gabe.\nEmaitzak ezohiko freskotasuna du. Urteak errepidean daramatzan lan talde baten jakinduria eta hasi berriaren irekidura uztartuz osatutako “Cocktail” erakargarria da Zea Maysen hau.\nÑabardurez josita dago ERA. Aioraren joko melodiko zirraragarriak ”Zure pozoidura jarraibideak”, zaplazteko gozo eta zuzenak “Nire huts gorena”, stonersoundaren kabartasuna “Isolatutako uhartean” edo atmosfera industrialak “Gorputz pentsamendu huts”, Kasabian, Strokes edo Interpol bezalako taldeen zantzuak eta zuk zeuk, entzule hori, topatuko duzun beste hamaika detaile fin eta landu dago lan honetan. Adibidez, teklatuak aurreko lanetan baino nabarmenagoak dira, atmosfera ezberdinak sortzeko behar besteko laguntza emanez. Zeregin honetan Raul Lomas (Doctor Deseo), Aritz Aranburu (Split77) eta Izkandar Rementeria (Split77) izan dituzte lagun.\nLabur esanda, hamabi abesti borobilez osoturiko ohiala da hau, bere barruan “Negua joan da ta” bezalako harribitxiak brodaturik dakartzana.\nMelodia itsaskorrak, giro inguratzaileak, indarra, emozioa eta etengabeko bilaketa estetikoa osagai dituen jantzi ederra sortu zaio ZEA MAYS-i.\nZalantzarik gabe, sekretua ERA-n dago.


Txaplata kanpolarrosen politikakeria — Eibar.ORG | Eibarko peoria\nHemen zaude: Hasiera / Blogak / Amatiño / Txaplata kanpolarrosen politikakeria\nTxaplata kanpolarrosen politikakeria\nAmatiño 2014/07/11 00:05\nAndoni Ortuzar jeltzaleak Estatuaren eta Euskadiren arteko “kontzertu politikoa” aldarrikatu du. Alegia, Kontzertu Ekonomikoaren itun-filosofiaz baliatuz, indarrean jarriko litzatekeen hitzarmen politikoa. Ideia ez da batere berria, Daniel Innerarity filosofoak burutu zuen-eta orain dela, barrena, bederatzi urte.\nIdeiak zentzuzkoa ematen du. Kontzertu Ekonomikoa (bakarrenetakoa, mundu osoan) parez pareko hitzarmena edo ituna baldin bada ekonomia arloan, zergatik formula berbera politika-esparruan ez bideratu?\nBeti ere kontuan izanda ikuspegi garrantzitsu bi:\n1- Karlismo foruzale eskuindarrak eta liberalismo foruzale aurrerakoiak Kontzertu Ekonomikoa onartzen baldin badute, ez al lituzke kontzertu politikoak euskal tradizio bi horien onarpena lortuko?\n2- Espainiar Konstituzioak Kontzertu Ekonomikoa onesten baldin badu, zergatik ez luke kontzertu politikoa onetsi ahal izango?\nGainera, kontzertu politikoaren formulak beste onura nabarmen bi izango lituzke bere alde:\n1- Euskal Autonomia Elkartea eta Nafarroa elkarrekin berdindu ahal izango lituzke.\n2- Eta, aldi berean, EAE eta Nafarroa gainerako autonomiengandik desberdinduko.\nHaatik, honezkero bada proposamen hau gutxitzat, merketzat eta hiritarren eskubideen kontrako traiziotzat jo duenik. Baina, esanak esan, hainbat hamarkadatan tiroz aritzeaz gainera, ETAk ez zituela armak utziko Gernikako Estatutuak zirauneino esan zutenak (1983) eta, Gernikako Estatutuaren alde idazteagatik*, Txema Montero euren alderditik bota zutenak, txaplata kanpolarrosen politikakerietan baino ez dira aditu.\n**Los medios utilizados <...> serán <...> aquellos que la mayoría social admita como legítimos en cada situación y debernán ser rehusados aquellos que por no alcanzar tal grado de legitimación son consiguientemente rechazados". Por la independencia de Euskadi. Txema Montero. Deia, 1992.06.11


Game Zinemara joan janzteko Online. Play for free\nGame Zinemara joan janzteko\nPlay jokoa Zinemara joan janzteko Online:\nGame Description Zinemara joan janzteko\nZinemara joan -, lehenik eta behin, arazo bat da. Nola prestatu behar da gertaera honen I: orrazi bat, makillaje ederra egin eta jantzi stylishly! . Play jokoa Zinemara joan janzteko konektatuta.\nTekniko jokoa Zinemara joan janzteko ezaugarri\nGame Zinemara joan janzteko gehitu: 18.02.2012\nJokoaren tamaina: 2.97 MB\nJokoa jokatzen: 2321 aldiz\nBezalako jokoa Zinemara joan janzteko Jokoak\nDeskarga jokoa Zinemara joan janzteko\nEmbed Joko Zinemara joan janzteko zure web orrian:\nZinemara joan janzteko\nJokoaren txertatu Zinemara joan janzteko zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Zinemara joan janzteko , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Zinemara joan janzteko -rekin, baita ere, jokoa jokatu zen:


Lekeitioko portua - Euskonews\n689 Zenbakia 2014-09-03 / 2014-10-01\nErregistro zenbakia: 2806 Signatura: 0025\nJatorria: Fondo Antiguo EI-SEV Sarrera modua: Erosketa Egoera juridikoa: Jabetza\nAutorea: Lux Tituloa: Lekeitioko portua Data: 1900-1922 Eremu geografikoa: Euskal Herria Lurraldea: Bizkaia Herria: Lekeitio Unitate kopurua: 1\nMantentzea: Ona Jatorrizkoa ala kopia: Kopia\nDeskribapena: Lekeitioko portuaren ikuspegi bat. Atzealdean herriko etxebizitzak eta ontziak ikus daitezke. Oharrak: Argazkia 20 x 26 zm. dituen kartoi batetan itsatsita dago. Bertan argazkiari emandako titulua eta jatorria, “Fot. Lux”, agertzen da. Argazkiak 15 zenbakia darama idatzita.\nDantzariak Antioko baselizaren aurrean\nAlfonso XIII eta Víctoria Eugenia Lasarteko hipodromoan


Atzo Tolosan abiatutako AHTren aurkako mendi martxa Hernanira iritsiko da gaur - GARA\nAtzo Tolosan abiatutako AHTren aurkako mendi martxa Hernanira iritsiko da gaur\nTolosa eta Hernani artean mendi martxa antolatu du Abiadura Handiko Trenaren Aurkako Asanbladak, atzo hasi eta gaur amaitzeko. Ibilaldiaren helburua, AHTren ibilbidea, eraginak eta egungo egoera zein den ezagutzea izan- go da.\nTolosa eta Hernani artean azpiegitura ugari daude, besteak beste, N1 errepidea, industrialdeak, Leitzarango autobidea, harrobiak eta orain gutxi ireki den Urumeako autobide berria. Horiek guztiak bertatik bertara ikusi zituzten atzo, eta gaur horretan jarraituko dute. Horrez gain, hemendik aurrera egitekoak diren proiektuen berri emango dute, bai AHTrekin lotura zuzena dutenak bai AHTk bultzatzen duen gizarte ereduarekin harremana dutenak.\nTolosa eta Hernani artean AHT eraikitzeko ia lur guztien desjabetzeak eginda daude dagoeneko eta, beraz, eremu honetako lursail gehienak Estatuarenak dira.\nAzken hilabete hauetan bi herrien arteko hainbat desjabetze ekitaldi bertan behera gelditu dira herritarren protesta ekintzen ondorioz; obren garapena oztopatzea lortu dute, baina asanbladak ohartarazi duenez, makinak laster hasiko dira lanean eta egun zundaketa batzuk egiten ari dira.\nGoizean goiz Tolosako tren geltokitik abiatu ostean, Anoeta eta Aduna igaro zituzten parte hartzaileek. Han gaua igaro ostean, 9.30ean ekingo diote martxari berriz. Nahi duen orok, eta, atzo parte hartu ez arren, bat egin dezake taldearekin, 11.00etan Andoaingo gaztetxean. Otordua antolatzaileek prestatuko dute, beraz, animatzen direnek ez dute bazkariaz arduratu beharrik.\nAurreikusitako orduan iritsiz gero, 18.00etan martxa Hernanira helduko da, irteerako helmuga. Ailegatutakoan, Portu auzoko plazatik kalejira abiatuko da.


Irungo udala – Irunero\nEtiketa: Irungo udala\nJosé Antonio Santano Irungo alkateak jakinarazi du San Pedro eta San Martzialen 2022ko jaietako agur ofiziala Aspace Gipuzkoak egingo duela. Aspace Gipuzkoa familien elkarte bat da, eta haien misioa garun-paralisia eta antzeko gaixotasunak dituzten pertsonen bizi-kalitatea hobetzea da, bai eta...\nBerdintasun ordezkaritzatik, arloan abian dituzten lan-ildoak eman ditu ezagutzera Miren Echeveste ordezkariak. Zehazki, une honetan Irungo Emakumeen Etxea diseinatzeko eta martxan jartzeko parte-hartze prozesuaren azken txanpan dago Udala. Bestetik, Berdintas...\nInformazioaren Gizarterako Arloak Artxibo Zerbitzuaren eskutik jakinarazi duenez, XVI. Serapio Mujika gipuzkoar historialari eta artxibozainaren izena duen ikerketa beka emateko deialdia kaleratu du. “Serapio Mujika bekaren funtsezko helburuetako bat da hist...\n2022(e)ko martxoak 1 No Responses\nIrungo Udalak Ukrainara laguntza materiala bidaltzeko eskariak jaso ditu, batik bat, Ukraina eta Euskadiren arteko Garapenerako Lankidetzako Elkarte Soziokulturalaren eskutik. Irungo Udaleko Erosketa eta Ekipamendu zerbitzuak bidalketa bat prestatu du herriald...\n2021(e)ko azaroak 26 No Responses\n2022an 500 urte beteko dira 1522an San Martzialeko gudua gertatu zenetik. Efemeride horren kontura, Irungo Udalak, aurretik beste gertakari historiko batzuen harira egin izan duen moduan, data hori irundarren artean ezagutarazteko ekintza eta jardueren program...\n2021(e)ko azaroak 19 No Responses\nIrungo Udalak kreditu eragiketa bat baliatuko du 2021eko aurrekontua osatzeko\nEkonomia eta Ogasuneko ordezkari Miguel Ángel Páezek gaur azaldu duenez, Irungo Udalak kreditu eragiketa bat baliatuko du 2021eko aurrekontua osatzeko. COVID-19aren ondoriozko krisialdiak, batetik, sektore publikoak diru sarrera gutxiago izatea ekarri du, et...\nJosé Antonio Santano Irungo alkateak hurbiltzen ari den normaltasunaren itzulera aipatu du, azken asteetan COVID kutsatzeen beherakadak iradokitzen duenez. «Zuhurtziaz jokatu behar dugu, eta gutxieneko babes-neurriei eutsi, baina txertoen eragin positiboak e...\n2021(e)ko abuztuak 4 No Responses\nAtzo, Irungo alkate José Antonio Santanok eta, Vertiz SAren izenean, Antxon Vertizek elkarrekin adostutako akordio bat sinatu zuten, Vertiz Ford Azken Portu eremutik lekualdatu eta Udalak lursaila eskuratzeko. Akordioaren bidez, ibilgailuen kontzesionarioa, z...\n2021(e)ko ekainak 21 No Responses\nGipuzkoako Foru Aldundiko Ingurumen eta Obra Hidraulikoetako Departamentuak, Irungo Udalarekin elkarlanean, Energia Argitu programaren baitan, elektrizitatearen faktura berriari buruz informatzeko ON-LINE tailerra antolatu du ekainaren 23an, asteazkena, 18:00e...\n2021(e)ko ekainak 11 No Responses\nJosé Antonio Santano Irungo alkateak gutun bat bidali dio Bingen Zupiria Kulturako sailburuari, Eusko Jaurlaritzaren jabetzakoa den Urdanibiako jauregiak, burdinolak eta errotak osatutako kultur ondasunaren egoeraren berri emateko. «Kezka handiz ikusten dugu...


Aita Menni ospitaleko kalte zerebralaren zerbitzuak 25 urte bete ditu - Arrasate - Goiena.eus\nAita Menni ospitaleko kalte zerebralaren zerbitzuak 25 urte bete ditu\nItziar Larrañaga 2017-11-29 10:43\nArgazkia: Menni kalte zerebrala (Twitter kontua: @dc_menni)\n1992an kalte zerebralen zerbitzua eskaintzen hasi zenetik, 4.512 pertsonei lagundu die Aita Menni ospitaleak. 25. urteurrena atzo ospatu zuten Bilboko Guggenheim museoan; bertan izan zen Eusko Jaurlaritzako osasun saileko ordezkaritza ere.\nAita Menni ospitaleko kalte zerebralaren zerbitzua estatuko lehena izan zen. Zerbitzu horren sorrerak, neuroerrehabilitazioan oinarritutako Aita Menni sarea osatzea ekarri zuen -Euskadi, Madril, Valentzia, Valladolid, Santander eta Tenerife batuz-. Sare horrek 14.006 paziente izan ditu urte guzti hauetan.\nGuggenheim museoan atzo egin zen ekitaldian, 25. urteurrena eta sarearen sarrera ospatu zuten. Proiektuaren historia birpasatzeaz gain, hainbat adituk hitzaldia eman zuten; adibidez, Luciano Fernandez, Kalte Zerebralen espainiar federazioko presidenteak.\n200 bat pertsonek hartu zuten parte ospakizunean, besteak beste, Bilboko alkatea, Juan Mari Aburto; Eusko Jaurlaritzako osasun sailburua, Jon Darpón eta Gizarte Ekintzako foru diputatua, Isabel Sanchez Robles. Ahizpa Ospitalariak eta Aita Menni ospitaleko zuzendaritza ere bertan izan zen.\nAita Menni ospitaleko kalte zerebralen zerbitzua\nAhizpa Ospitalarien kongregazioa da egoitza eta ospitaleen atzean dagoen erakundea. Haren helburua gizartean sufrimendua, bazterketa eta osasunaren munduan laguntza behar dutenei laguntzea da, batez ere, arlo psikikoan. Ospitaleen jarduera hartutako garuneko kalteak eragindako ondorioen errehabilitazioan oinarritzen da. Aita Mennitik jakinarazi dutenez, kalte hauen arrazoi ohikoenak istripu kardiobaskularrek (ictus) eragindako lesioak eta garezur-garunetako traumatismoak dira. Aita Menni zentroetan, teknologia aurreratua erabiltzen dute errehabilitazio prozesuetan.\nKalte zerebrala izan duen pertsona batek "berriz bizitzen" ikasi behar duela diote ospitaletik. Horretarako hainbat gida ditu Aita Mennik eta Arrasateko egoitzan pisu domotiko bat ere badute, egunerokotasuneko oinarrizko ekintzak egiten berriz ikasteko -jan, garbitu, jantzi, etxetresna elektrikoak erabili...-. 600 pertsonek erabili dute zerbitzu hau orain artean, eta urtero 120 bat etxebizitza egokitzen laguntzen du Aita Menni ospitaleak.


Aurre-akordioa Marcelino Garcia Toralekin | Athletic Club\nHasieraAlbisteakAurre-akordioa Marcelino Garcia Toralekin\nAurre-akordioa Marcelino Garcia Toralekin\nAsturiarrak eskarmentu handia du Laligan, 320 partidarekin, horietako azkenak Valentzia CF taldean\nAthletic Clubek aurre-akordioa lortu du Marcelino Garcia Toral entrenatzailearekin, gizonezkoen lehen taldearen agintea 2022ko ekainaren 30era arte hartzeko. Orainarte 416 partida zuzendu ditu, 320 ligan, 54 Kopan eta 42 Europan. Villaviciosako entrenatzailearen azkeneko taldea Valentzia CF izan zen, 2018-19 denboraldian Errege Kopa irabazi zuelarik.\nBehin kontratua itxita dagoenean, klubak talde teknikoaren egituraren berri emango du. Horrez gain, bere lehen entrenamenduari eta aurkezpen ofizialari buruzko xehetasunak eskeiniko ditu.


Transferentziak azkartuko dituzte aste honetan Gobernuak eta Jaurlaritzak\nTransferentziak azkartuko dituzte aste honetan Espainiako Gobernuak eta Jaurlaritzak\nErkoreka Calvorekin bilduko da, eta Garamendi Icetarekin, EAEra transferitu gabeko eskumenei buruz hitz egiteko. Espetxeen kudeaketa martxoan eskualdatzea aurreikusita dago.\nErkoreka eta Grande-Marlaskaren arteko bilera, aste honetan. Argazkia: EFE\nPolizien arteko koordinazioa sustatzea adostu dute Erkorekak eta Grande-Marlaskak\nEspetxeen eskumenaren eskualdatzea "nahiko aurreratuta" dutela esan du Garamendik\nEuskal Autonomia Erkidegora transferitzeko dauden eskumenen inguruko negoziaketa azkartuko dute aste honetan, ministroen eta sailburuen arteko bileretan, Madrilen.\nJosu Erkoreka Segurtasun sailburua eta lehen lehendakariordea Espainiako Gobernuko lehen presidenteorde Carmen Calvorekin bilduko da. Erkorekak onartu du "inoiz" ez dela eman "hain jarrera aldekorik" Espainiako Exekutiboaren aldetik Gernikako Estatutuan jasotako transferentziak eskualdatzeko.\nAsteazkenean gai bera izango dute mahai gainean Olatz Garamendi Gobernantza Publiko eta Autogobernuko sailburuak eta Miquel Iceta Lurralde Politika eta Funtzio Publikoko ministroak.\nTransferentzien inguruan hitz egiteaz gain, Administrazio publikoko bitartekotasunari eta langile publikoak sendotzeari buruz arituko dira, Eusko Jaurlaritzak esan duenez.\nAste honetan, Erkoreka eta Fernando Grande-Marlaska Barne ministroak bilera egin zuten Gasteizen, beraien eskumenen inguruko gaiei buruz mintzatzeko; tartean, espetxeen kudeaketaren transferentzia.\nBi gobernuek iaz adostu zuten, transferentziak eskualdatzeko kronogramaren arabera, Zaballa, Basauri eta Martuteneko kartzelen kudeaketa EAEra martxoan transferituko dela. Hala ere, Barne Ministerioak eta Segurtasun Sailak ez dute xehetasunik eman.\nUrtarrilean, Pedro Sanchez Espainiako Gobernuko presidentea eta Urkullu lehendakaria Madrilen bildu ziren, eta eskualdatzeko dauden 30 transferentziak "presaz" konpontzeko konpromisoa hartu zuten.\nHiru blokeko egutegia\nLehen blokea, espetxeen kudeaketa barne hartzen duena, martxorako dago aurreikusita. Edozein kasutan, espetxe politikak Espainiako Gobernuaren esku jarraituko du.\nBloke horretan daude, halaber, aseguruak, segurtasun zerbitzu pribatuak, meteorologia, errepide bidezko garraioa, zinea babesteko funtsa, arrantza produktuen merkataritza, turismo paradoreak, ISBN eta ISSN erregistroak, eta kostaldearen ordena eta kudeaketa.\nBigarren blokea datorren urteko urrirako dago aurreikusita. Aireportuen eta interes orokorreko portuen (Bilbo eta Pasaia) kudeaketa barne hartzen du.\nGainera, hurrengoak ere badaude: kreditu ofiziala, kreditu eta banka, baloreen merkatua, ikerketa zentroak, hidrokarburoak, itsas salbamendua, estatu sektore publikoa, erakunde administrazioa eta berrikuntza teknologikoa, Aldiriko eta FEVE zaharreko trenbideak, immigrazioa, eta ikasketa unibertsitarioetako tituluak eta atzerri ikasketak. Horrez gain, zirkulazio eta ibilgailuen matrikulazio baimenak, udal hauteskundeen erregimena, arrantza ikuskaritza, ikasketa zentroak eta lan publikoen esperimentazioa ere barne hartzen ditu.\nHirugarren blokea "Gizarte Segurantzaren kudeaketa ekonomikoarekin lotuta dauden gaiak aztertzen hasteari" buruzkoa izango da. Hori 2021eko azaroan hasi eta 2022ko maiatzean bukatuko da.


Betiko bizitza doatsua iristeko ez da asko lenbiziko Komunioarekin edo beste edozeñekin ongi asitzea, baizik iraun bear da bizitz onean: eta zer onerarako bear dan.\nJarri zera, Kristaua Jaunaren grazian? Poztu gaitezen egun onetan hau da Jaunaren ontasunak neretzat argitu duan eguna, esan dezakezu. Egun onetan urratu dituzu Ejiptoko kateak; garaitu dezu etsai galgarria, eta igaro zera Jaunaren bendizioetako lurrera. Egun onetan aienatu dituzu bekatua, eta onek berekin dakartzian illuntasun edo tristurak. Egun onetan biurtu zera zure Aita Zerukuagana, Ebanjelioko seme ondatzallearen eran, eta zure Aita onak apaindu zaitu graziaren soñeko ederrarekin. Eman dizu Karidadea deritzan birtutearen eraztuna, eta gañera Zerurako bidean ongi ibiltzeko oñetakoak edo laguntzak. Azkenean eman dizu zure animaren janaritzat bere Seme bakarra, Bildots bekatuak kentzen dituana. Asi zera ongi betiko bizitza doatsua iristeko bidean. Baña begira; ez da asko ongi asitzea, baizik iraun bear dezu bizitz onean. Ongi asi zan Saul; Ongi asi zan Judas; eta ongi asi ziran infernuan daudenetatik asko, baña galdu ziran, zeren bizitz onean iraun etzuen. Azkeneraño dirauena salbatuko da, dio Jesu-Kristok.\nEta zer bear ote da anetarako? Asko, baña guzia biltzen du Dabidek hitz oetan Aldegizu bekatutik, eta egizu ongia. Ez dio Jaunak iñori agintzen bizitz onean irauteko doaia, zabartu ez gaitezen; baña ez dio ukatzen beldur Santu batekin bekatutik aldegiten, eta obra onetan diardunari.\nHau onela izan, eta ala ere ni bizitu naiz ardura aiñ gutxirekin? Nere Jaungoikoa! Zu zera nere uste guzia, eta zure laguntza ugariaren ustean erabaki det Zu serbitzea, bekatutik aldegitea, eta obra onai jarraitzea. Birjiña txit Santa, bekatarien Ama gozoa lagun zaikizkit arren, nere asmo oek leialki gordetzen.


Euskararen bidea argitzen • ZUZEU\nEuskararen bidea argitzen\nEuskararen bidea argitzen –\nBai Euskarari Elkartean datozen urteotarako plan estrategikoaren lanketan murgilduta gaude, aurrera begira sendoago posizionatzen lagundu behar diguna, itsasargiek bezala norabidea zehaztuko diguna. Bai Euskarari ziurtagiria kudeatzeko eta bere bideragarritasuna bermatzeko sortu ginen 2007an eta, urte hauetan, gai izan gara nabarmen garatzeko eta aliantza ugari eraikitzeko.\nBai Euskarari Elkartearen xedea da alor sozioekonomikoaren espazioak euskaraz betetzeko bidean eragitea, komunitatea sustatuz eta tresna, baliabide zein proiektu berritzaileak eraikiz eta partekatuz. Horien artean, Bai Euskarari Ziurtagiria, Enpresarean –enpresa eta profesionalen sarea-, Lansarean lan-ataria, Euskaragileak, Lanabes eta abar luze bat aipa daitezke.\nUrte hauetako oztopoei aurre eginez, euskararen bidea argitzen lanean ari gara Bai Euskarari Elkartean, Bai Euskarari komunitatea osatzen duzuen guztiokin elkarlanean. Izpiz-izpi, guztion argiak dira beharrezko euskararen etorkizuna gero eta distiratsuagoa izan dadin eta espazioak argitsuak izan daitezen.\nErrotondan bueltaka ibiltzetik, bidea aukeratu eta bidegurutzera iritsi ginen, hortik aurrerako bideari ekiteko. Horiek eta bestelako similak erabili izan ditugu aurreko urteotan egoera zertan zen azaltzeko. Erabaki estrategikoak proposatu eta garatu beharraz ere aritu izan gara, etapa berrian murgilduta gaudela azpimarratuz; eroso sentitzeko zoru komuna eraikitzeaz, konplizitatez aritzeaz… jardun izan dugu. Herri honen ongizateaz ari gara: justiziaz, kohesioaz, berdintasunaz, bizikidetzaz, errespetuaz ari gara gure diskurtsoak blaitzen eta garai berrietara egokitzen. Lan munduari estrategikotasuna aitortu zaio, agendan sartu da, EAEko eremu sozioekonomikoan euskararen plan estrategikoa landu da eta laster aurkeztea, onartzea eta aplikatzen hastea espero da. Arlo sozioekonomikoari estrategikotasuna aitortzeaz harago, bidegurutzetik atera eta ekintzen garaia da, neurriak hartzekoa, urratsak egitekoa. Lan-munduan pausuak ematea da euskarak orain duen erronkarik nagusiena, euskara ezagutzen eta erabiltzen duten belaunaldi berriek ere beren lan-jarduera euskaraz garatu ahal izatea ahalbidetu behar baita eta, horretarako, adostasun sozio-politikoa behar da.\nBai Euskarari Elkarteak, sorreratik beretik, nabarmendu izan du enpresa munduan, eremu sozioekonomikoaren espazioetan oro har, jauzia emateko garaia dela. Euskal Herri osoan. Denok norabide berean, elkarlanean eta ilusioz, gakoetako bat baita administrazioen, enpresen, kontsumitzaileen, sindikatuen, euskalgintzaren, enpresa eta kooperatiba elkarteen ahalegina behar bezala jostea, osagarritasuna bilatuz. Lurralde osoan. Erronkari heldu nahi diogu, argi dugulako gure esperientzia eta ikaspenak lagungarriak izaten ari direla Euskal Herriko espazioak euskaraz betetzen joateko, eta bide horretan murgilduko direnei bidea argiztatzeko. Prest gaude.\nBai Euskarari sarien aurtengo ekitaldian, euskarari eta euskararen unibertsoari argia, energia eta indarra ematen dizkioten bi enpresa eta emakume bat aitortu ditugu (Bordatxo jatetxea, ABB Niessen eta Mertxe Mugika), euskaraz lan egin eta euskaraz bizi nahi dugunontzat bide-erakusleak baitira. Errekonozimendua jasotzeak poza ematen du, egindako lanari balioa aitortzen zaiolako. Horretan ados daude aurtengo hiru saridunak. Berritzaileak dira eta bide diferenteak erakutsi dizkigute helmugara iristeko, ez baitago bide bakarra guztiontzat. Seguru nago Bai Euskarari Elkarteak bezala, aurtengo saridunek ere zubiak eraikitzen laguntzen eta euskaraz bizitzeko aukerak sortzen eta eratzen jarraituko dutela aurrerantzean, abentura honetan murgilduko diren guztiei bidea argitzen. Bejondeizuela!